Бош саҳифа Мақолаларни кўриш: Ziyouz.uz (7)\nРукнларЎзбек зиёлилариТеглармуфтий Усмонхон Алимов, Тафсири Ирфон, Усмонхон Алимов, Ўзбекистон муфтийлари\nҚайсидир йили эди, бир нечта уй бир бўлиб баҳор юртга кўчиб чиқдик. Ҳамма томон кўм-кўк, кўрган сари кўргинг келади. Қип-қизил лола-қизғалдоқ кўзни қувонтиради, ҳаводаям аллақандай ёқимли ҳид сузиб юрарди. Жон роҳати бўлган кенглик ўртасида ўтовлар тикилди. Бу пайтда қўй-эчки аллақачон давоми…\nНеъмат Арслон. Ёзувчи учун атир (новелла)\nЧоп этилган 12.08.2021 10.01.2021 МуаллифZiyouz.uz\nЧекка сочлари оқариб қолган Григоровичнинг қандай атир суртиб юрганлигини билмайман (қадимда атир суртиларди, ҳозирда тизиллатиб сепилади), аммо Бунин тасвирлаган шу ёзувчининг, яъни Григоровичнинг олдидан ўтгим келади, ва ундан анқиб турган ифорнинг қанақалигини билгим келади. Афсуски, энди Бунин ҳам, Григорович ҳам давоми…\nДоно халқимизнинг ҳаётдан келиб чиқиб тўқиган сермазмун мақол ва маталлари бисёр. “Ўтган кунингни унутма, хом чориғингни чиритма…” Сал дағалроқ бўлса ҳам бу топилма айнан ҳақиқатнинг ўзи. Ҳаёт синовларидан ўтмай, бойвачча ота-боболарининг эркатойи бўлиб ўсган, ҳалол нон топиш машаққатини бошидан кечирмаган давоми…\nЧоп этилган 10.08.2021 15.08.2021 МуаллифZiyouz.uz\n— Sos, sos! Нуқта, чизиқча, чизиқча, чизиқча, нуқта, нуқта, нуқта, чизиқча. Sos! Тат, таа… тат, тат, таа… тат… Sos! Чизиқча, чизиқча, нуқта, чизиқча, нуқта. Sos! Хабар Унқопани юк ташиш кемасидан келарди. Энг яқин соҳилдаги хабарчи Унқопани кемасига жавобан морзе ёзувида: давоми…\nРукнларАзиз Несин (1915-1995; Туркия)ТегларАзиз Несин\nҲалима Аҳмедова. Айланалар (эссе)\nЧоп этилган 07.08.2021 12.01.2021 МуаллифZiyouz.uz\nСинглимнинг икки яшар невараси: “Менга қоғоз, қалам беринглар, номимни ёзаман”, – деб хархаша қилади. Қувониб унга қоғоз, қалам тутқазамиз. У бўлса нуқул ҳалқача-ҳалқача айланаларни чизади. – Бу сенинг номингми? – сўраймиз ундан. – Ҳа, – дейди у. Бу – менинг давоми…\nНиҳоят, шундай кун келдики, отаси болакай Димани етаклаб ҳайвонот боғига олиб борди ва унга йўлбарсни кўрсатди. Йўлбарснинг кўзлари яшил ва қорачиғи бўйламасига жойлашган, қора терили тумшуғи атрофида қора ранг ҳалқа, бошининг икки ёнбошидаги диккайиб турган қулоқлари тенг ёнли учбурчакка ўхшарди. давоми…\n7-саҳифа. Жами: 1 360Боши«3456789101112»Охири


Тошкентга ФИДЕ делегацияси келди - 28.11.2017, Sputnik Ўзбекистон\nДелегация Ўзбекистон Республикаси ҳукуматида учрашув ўтказади ва Тошкент шаҳридаги болалар шахмати фестивали очилиши маросимида иштирок этади. 28.11.2017, Sputnik Ўзбекистон\nДелегация Ўзбекистон Республикаси ҳукуматида учрашув ўтказади ва Тошкент шаҳридаги болалар шахмати фестивали очилиши маросимида иштирок этади.\nТОШКЕНТ, 28 ноя — Sputnik. Кирсан Илюмжинов бошчилигидаги Халқаро шахмат федерацияси делегацияси Тошкент шаҳрига келди. Бу ҳақда Ўзбекистон ТИВ матбуот хизмати хабар бермоқда.\nИлюмжинов Ўзбекистонга шу йилнинг май ойида ҳам келганди. Ўшанда у шахмат бўйича Республика ихтисослаштирилган болалар ва ўсмирлар спорт мактаби ўқувчилари билан учрашганди. ФИДЕ раҳбари шунингдек, мактаб ўқувчилари ўртасида жаҳон чемпионати кумуш медали совриндори — етти ёшли Одина Олимова билан дўстона дона сурганди.


ВАТАНСИЗ БАХТ БЎЛМАС — Zamaxshariy.uz\nВАТАНСИЗ БАХТ БЎЛМАС\nОна Ватан! Нима учун Ватанни она сўзи билан ёнма-ён ишлатамиз? Чунки, Ватан ҳам онамиз сингари азиз, меҳрибон ва қадрлидир. Инсон дунёга келмасидан аввал онанинг вужудида улғайса, дунёга келганидан кейин эса энди Она Ватанда униб ўсади. Кишининг туғилганда киндик қони тўкилган ер, унинг Ватани ҳисобланади. Мана шу Ватанини асраб-ардоқлаш, химоя қилиш хар бир инсоннинг муқаддас бурчидир.\nОна ватанини севиш, ундаги бор нарсаларни ардоқлаш ва соғиниб яшашлик инсоният фитратида мавжуд бўлган нозик ҳис-туйғудир. Қаерга бормасин киши ўз ватанини барибир қумсайверади. Чунки, инсон дунё юзини кўргач биринчи бўлиб ватанидаги ҳаводан нафас ола бошлайди, ватанидаги тупроқда илк қадамларини қўйиб юришни ўрганади, дунёни танишни шу ватанни англашдан бошлайди. Илк киндик қони тўкилган, дастлабки қадамларини қўйган тупроқни ҳимоя қилишлик барчамизнинг Ватан олдидаги муқаддас инсонийлик бурчимиз ҳамдир.\nМуқаддас динимизда ватанни ҳимоялаш муқаддас бурч қилиб белгиланиб, бу ҳизмати учун жуда катта мукофотлар ваъда қилинган. Жумладан: Имом Табороний ривоят қилган ҳадиси шарифда Расулулоҳ (с.а.в.) шундай марҳамат қилганлар: “Аллоҳ таоло розилиги йўлида бир кун чегара ҳудудида посбонлик қилиш, бир ой кечалари ибодат қилиб, кундузлари нафл рўза тутишдан афзалдир”. яна бошқа бир хадисда “Кечалари Аллоҳдан қўрқиб ёш тўккан кўзни ва Аллоҳ йўлида тунлари посбонлик қилиб, мижжа қоқмаган кўзни дўзах оташи куйдирмайди”..\nЮртимизда хар йили 14-январь куни “Ватан ҳимоячилари куни” га бағишлаб турли байрам дастурлари, кўрик-танловлар, давра сухбатлари, мусобақалар ўтказилади ва ўз Ватанига чин садоқат билан ҳизмат қилиб келаётган бир қатор харбийларимиз юксак давлат мукофотлари билан тақдирланади. Бундай дастурлар Ватанимиз ҳимоячиларини рағбатлантиришга ҳизмат қилибгина қолмай , атрофдаги ёшларга ватанга меҳр-муҳаббат, ватанимиз ҳимоячиларига нисбатан юксак эҳтиром туйғуларини шаклланиб боришига ёрдам.\nАллоҳ юртимиз сарҳадларини сергаклик билан қўриклаётган Ватан ҳимоячиларини Ўзининг ҳифзу ҳимоясида сақлаб, диёримиз осмонини доимо мусаффо, тинчлигимизни эса барқарор ва мустақиллигимизни абадий қилсин!\nГурлан тумани “Шайх Жалолиддин Румий” масжиди\nPrevious Post:БИЗДАН ОЗОД ВА ОБОД ВАТАН ҚОЛСИН\nNext Post:СОҒЛОМ ЭЪТИҚОДДАН АДАШГАНЛАРГА МУНОСАБАТ


2020 йил 1 январдан бошлаб янги таҳрирдаги Солиқ кодексига мувофиқ ҳаво кемаларига бевосита ЎзР аэропортларида ва ҳаво ҳудудида кўрсатиладиган хизматларга ноль даражали ставка бўйича ҚҚС солинади. Илгари ушбу хизматлар ҚҚСдан озод этилган эди.\n1 апрелга қадар имтиёздан фойдаланишимиз шартми ёки 2020 йил 1 январдан ҚҚСнинг ноль даражали ставкасини қўллашимиз мумкинми?\n– Ҳаво кемаларига хизмат кўрсатадиган солиқ тўловчи 2020 йил 1 апрелгача ҚҚСдан озод этиш тарзидаги имтиёздан фойдаланишни ёки 2020 йил бошидан ҚҚСнинг ноль даражали ставкасини қўллашни танлаш ҳуқуқига эга.\n2019 йилда ва ундан олдин ҳаво кемаларига бевосита Ўзбекистон Республикаси аэропортларида ва Ўзбекистон Республикасининг ҳаво ҳудудида кўрсатиладиган хизматларни, шу жумладан аэронавигация хизматини реализация қилиш айланмаси ҚҚСдан озод этилиши тарзидаги имтиёздан фойдалангансиз (2007 йилги таҳрирдаги СК 208-м. 14-б.).\nЯнги таҳрирдаги Солиқ кодексида кўрсатилган хизматларга ноль даражали ставка бўйича ҚҚС солиниши белгиланган (СК 263-м. 5-б.).\n2007 йилги таҳрирдаги СКда назарда тутилган солиқлар ва бошқа мажбурий тўловлар бўйича имтиёзлар 2020 йил 1 апрелга қадар амал қилади (30.12.2019 йилдаги ЎРҚ-599-сон Қонуннинг 4-моддаси).\nХулоса: 2020 йилнинг I чорагида имтиёздан фойдаланиш ҳуқуқига эгасиз – кўрсатилган хизматларга ҚҚС солинмайди. 1 апрелдан бошлаб уларга ноль даражали ставка бўйича ҚҚС солиниши лозим.\nШубҳасиз, солиқ тўловчи учун ҚҚСдан озод этиш тарзидаги имтиёзга қараганда ноль даражали ҚҚС ставкаси фойдали бўлади, сабаби кирувчи ҚҚСни ҳисобга олиш ҳуқуқини беради. У ҚҚС тўловчининг аҳволини яхшилайди. Шу боис саволингиз тушунарли: 1 январданоқ ноль даражали ҚҚС ставкасидан фойдаланишни хоҳлайсиз. Мазкур ҳолатда уни 2020 йилнинг I чорагида қўллаш мумкин эдими?\n2007 йилги таҳрирдаги Солиқ кодексида имтиёздан фойдаланиш ёки ундан фойдаланишни рад этишни танлаш ҳуқуқи назарда тутилган (2007 йилги таҳрирдаги СК 30-м. 3-қ., 31-м. 1-қ.). Имтиёзлардан фойдаланиш мажбурияти бўлмаган (2007 йилги таҳрирдаги СК 32-м.).\nСКнинг амалдаги таҳририда янада аниқроқ кўрсатилган: солиқ тўловчилар солиқ имтиёзларидан фойдаланиш ёхуд улардан фойдаланишни рад этиш ҳуқуқига эга (СК 21-м. 1-қ.). Бироқ ҚҚС тўловчилар учун чекловлар киритилган: солиқ тўловчилар солиқлар бўйича имтиёзлардан тегишли ҳуқуқий асослар юзага келган пайтдан эътиборан уларнинг бутун амал қилиш даври мобайнида фойдаланишга ёки солиқ имтиёзидан фойдаланишдан воз кечишга ёхуд ундан фойдаланишни бир ёки бир неча солиқ даврларида тўхтатиб туришга ҳақли, ҚҚСдан озод этиладиган товарларни (хизматларни) реализация қилиш бундан мустасно (янги таҳрирдаги СК 75-м. 6-қ.). 2007 йилги таҳрирдаги СКда бундай чеклов мавжуд эмас.\n2020 йил 1 январдан солиқ тўловчи 2020 йил 1 апрелгача ҚҚСдан озод этиш тарзидаги имтиёзлар фойдаланишга ёки 2020 йил бошидан ҚҚСнинг ноль даражали ставкасини қўллашга ҳақли деб ҳисоблайман.\nҚҚСдан озод этиш тарзидаги имтиёздан фойдаланишдан воз кечиш тақиқланиши янги таҳрирдаги Солиқ кодексида келтирилган. Ушбу чеклов орқага қайтиш кучига эга эмас (СК 4-м. 2-қ.) ва 2007 йилги таҳрирдаги Солиқ кодексида назарда тутилган имтиёзларга татбиқ этилмайди.


Миллий либослар - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 19 Декабр 2017\tКӯришлар: 1902\nЗамон тараққий этгани сайин юртимиз аёлларининг кийиниш тарзида ҳам сезиларли ўзгаришлар юзага келди. Баъзи қизларимиз Европа мамлакатлари кийиниш тарзидан нусха кўчириб, ортиқча очиқ-сочиқ кийинишга ўтишган бўлса, бошқа бирлари бошдан-оёқ қора либосларга бурканиш орқали ҳижоб кийишга ўтиб кетишаяпти. Бу билан уларнинг аксарияти "урф"дан ортда қолмасликка интилишмоқда.\nЎзларини ўта замонавий кўрсатишни истаган қизлар тор шимлару, ҳатто, киндигини яширмайдиган кофталар кийишга ўтишди. Бошдан-оёқ қора кийимга ўранган аёлларимизнинг барчаси ҳам ўзларининг динга қаттиқ турганлари учун шундай кийинишаяпти, деб ўйлайсизми? Йўқ. Улар ҳам бундай кийимларни "урф"дан қолмаслик учун кийишаяпти. Ҳатто, ўша қизларнинг: "Аввал европача услубда кийиниб юрардим. Кейин бир дугонамнинг маслаҳати билан ҳижоб кийишга қарор қилдим. Чунки яхши турмуш ўртоқ топишни истасанг, шундай кийинишинг керак", - деганларининг кўп бор гувоҳи бўлганмиз.\nМана шундай тамойиллар сабабли юртимизда миллий либосларни кўпроқ тарғиб-ташвиқ қилишга эҳтиёж борган сайин кучайди.\nАйни пайтда мамлакатимизда ноанъанавий либослар, яъни ҳижоблар ва ҳаддан ташқари очиқ-сочиқ бўлган европача услубдаги либосларни кийишдан воз кечиш йўлида бир қатор чора-тадбирлар амалга оширилмоқда. Шуни алоҳида таъкидлаш керакки, бу чора-тадбирлар кўпроқ шаҳар шароитида амалга оширилиши керак. Чунки қишлоқ жойларда истиқомат қилувчи хотин-қизларимиз, асосан, миллий либосларда юришади.\nНоанъанавий либослардан воз кечиш борасида мактаб ўқувчилари ва студентлар орасида мунтазам тушунтириш ишлари олиб борилаяпти.\nШунингдек, мамлакат Маориф ва илм вазирлиги ҳам машғулотларга ҳижоб, узун шарф ва калта юбкаларда келмасликни тавсия қилди. Бунинг ўрнига, атлас, адрас либослар ва чакан кўйлак кийиш тавсия этилмоқда.\nТожикистоннинг замонавий дизайнерлари ҳам аёлларга миллийлигимизга хос бўлган либослар, яъни замонавий услубда тикилган миллий кийимларни таклиф этишмоқда. Бироқ чакан - қўлда тикилган гуллар билан безатилган кўйлак миллий либосларнинг ажралмас қисми бўлиб қолмоқда.\nРеспублика Хотин-қизлар ва оила комитетида ташкил этилган ишчи гуруҳи нафақат ҳижоблар, балки миллий маданиятимиз ва динимизга зид, ҳаддан ташқари очиқ-сочиқ, европача услубдаги тор либосларга ҳам қарши кураш олиб бораяпти.\n"Хотин-қизлар орасида тожикларнинг миллий либосини кийишни тарғиб этувчи ишчи гуруҳимиз аёлларга ҳижоблар халқимизга бегона эканлигини тушунтираяпти. Лекин биз, шунингдек, одоб-ахлоққа тўғри келмайдиган, қарийб ярим яланғоч юрадиган қизларга ҳам эътибор қаратаяпмиз",- деган эди Хотин-қизлар ва оила комитети раисининг биринчи ўринбосари Марҳабо Олимий.\nЭнди масаланинг бошқа томонига эътибор қаратсак. Миллий либослар тарғиб этила бошланганидан буён фақат атласу адрас ва чакан кўйлаклар кийилишига кўпроқ диққат жалб этилмоқда. Баъзи хотин-қизлар бу ҳақда ўзларининг норозиликларини ҳам изҳор этишмоқда.\n"Миллий либослар кийинглар, дейишганидан кейин кўпгина ҳамкорларимиз атласу адрас кўйлакларга ўтиб кетишди. Миллий либос дейишса, бирданига атласу адрас кийимлар ҳақида ўйлашади. Бошқа матолардан миллий услубда тикилганлари миллий либос эмасми?" - дейди номи сир бўлиб қолишини истаган суҳбатдошим.\nҲақиқатдан ҳам, юртимизнинг 38-40 даражали жазирама иссиқ ёз мавсуми ёки қишнинг қаҳратон чилласида атласу адрас кийимларда кўчага чиқишни бир тасаввур қилиб кўринг. Улар ҳар куни кийиладиган матолар сирасига кирмайди. Ҳаво ҳарорати юқори бўлган ёз фаслида терлаш натижасида камида 200-300 сомонийга тушган кўйлагингизнинг ранги униқиб қолиши мумкин. Ёғингарчилик мавсуми бўлган қиш фаслида ҳам аҳвол худди шундай. Бу матолардан тикилган кийимларни истаган вақтингизда ювиб кия олмайсиз ҳам. Бир марта тоғорага тушган бундай кийимлар ўзининг оҳорини йўқотади. Бунинг устига, бундай либосларни юртимиз бозорларида сотувга чиқарилаётган қишки кийимлар - палтолар, курткалар билан кийиб бўлмайди. Бир-бирига, умуман, тўғри келмайди.\nБозорларимиз расталарини эгаллаб бораётган чакан кўйлаклар ҳам аёлларимизнинг кўзини қувонтиради. Уларга тикилган гуллар турли-туманлиги билан кишининг ақлини шоширади. Бу кўйлаклар нархи 350 сомонийдан бошланади ва ундан юқорилаб кетаверади. Албатта, бу нарх-навони ҳар кимнинг ҳам чўнтаги кўтаравермайди. Боз устига, чаканни ҳам ҳар кун кийиладиган либослар қаторига киритиб бўлмайди. У кўпроқ байрам кунларига ярашади. Хотин-қизларимиз ҳам мамлакатимизда кенг нишонланадиган байрамларда атласу адрас ва чакан каби миллий либосларда товусдек товланишади.\nМамлакатимизда миллий либослар кийиш борасида тарғибот-ташвиқот ишлари қизғин олиб борилаётган экан, дизайнерлар томонидан оммабоп миллий либослар ҳам яратишнинг фурсати етмадимикин? Миллий либослар тарғиботида уларнинг ҳам роли каттадир. Дизайнерлар томонидан шундай либослар яратилсинки, аёлларимиз ўзларининг хоҳиш-истаклари билан миллий кийимлар кийишни одатга айлантиришсин.\nСаодатли келажакни кўзлаб…\n- Соҳибистиқлол серқуёш юртимизда ободончилик ва бунёдкорлик ишларининг тобора ривожлантириб борилиши ёш авлод келажаги учун шароит яратиб бериш демакдир. Зеро, бу йўлда уларга мустаҳкам асослар яратиб берган ҳолдагина, қилинган меҳнатлар ўз самарасини кўрсатади. Биз фаолиятимизда Тинчлик ва миллий бирлик асосчиси - Миллат пешвоси, Тожикистон Республикаси Президентининг Олий Мажлисга йўллаган Паёми,\nБугун: 08-08-2020 02:34:26


Алиментни ундириш: миллий амалиёт ва хорижий тажриба / ADOLAT ижтимоий-сиесий газетаси\nАлиментни ундириш: миллий амалиёт ва хорижий тажриба\nМиллий қонунчиликка биноан давлат болаларнинг ҳуқуқ ва эркинликларини кафолатлайди, уларни ҳимоя қилади, шунингдек, ота-оналардан вояга етмаган фарзандларни моддий таъминлашни талаб қилади. Ушбу нормалар Конституция, “Бола ҳуқуқларининг кафолатлари тўғрисида”ги қонун, Оила кодекси, Фуқаролик кодекси ва бошқа қонун ҳужжатларида ўз аксини топган.\nВояга етмаган фарзандларга қарашдан бўйин товлаш ҳолатлари қанчалик кенг тарқалган? Ҳар йили ушбу масалага оид 45 мингдан ортиқ суд ҳужжати қабул қилинади. Айни пайтда мамлакатимизда алимент ундируви билан боғлиқ 240 мингдан зиёд ҳужжат иш юритувидадир. Алимент тўлашдан бўйин товлаган тахминан икки минг нафарга яқин шахсга нисбатан қидирув эълон қилинган. Ҳар йили жиноят ишлари бўйича судлар томонидан алимент тўлашдан бўйин товлаган уч мингга яқин шахс устидан суд иши кўриб чиқилади.\nТаъкидлаш жоизки, бундай муаммолар аксарият давлатларда учрайди. Шу боис хорижда болаларнинг алимент ҳуқуқларини кафолатли таъминлаш соҳасидаги ижобий тажрибани ўрганиш жуда муҳим.\nМисол учун, Германияда 1979 йилдаёқ ота-онаси алимент мажбуриятини бажаришдан бўйин товлаган 13 ёшгача бўлган вояга етмаган шахсларга давлат томонидан алимент маблағи тўлаш тизими жорий этилган. Францияда эса Оила кассалари фаолият юритади. Агар ота (она) икки ой алимент тўламаса, қарамоғида вояга етмаган фарзанд бўлган иккинчи тараф (ота ёки она) ана шу Оила кассаларидан алимент маблағларини олиши мумкин. Эстонияда 2017 йилда тўлиқ бўлмаган оилада тарбияланаётган болаларга ёрдам берувчи алимент фонди ишга тушди. Ушбу фонд алимент қарздорлигини ундиришнинг иложи бўлмаган ҳолатларда бола таъминоти учун ойига 100 еврогача бўлган миқдорда тўловни амалга оширади.\nМазкур ташкилотлар қуйидаги хусусиятларга эга: биринчидан, улар давлат томонидан ташкил этилади ва молиялаштирилади, яъни бу фондларга мурожаат қилган фуқаро фарзанди таъминоти учун дарҳол, ҳеч қандай бюрократик қийинчиликларсиз етарли маблағ билан таъминланади. Иккинчидан, фонд тўлаган маблағ кейинчалик алимент тўлашдан бўйин товлаб келаётган ота (она)дан мажбурий тартибда ундирилади.\nБундай фондлар Австрия, Латвия, Литва, Польша, Словения каби болалар ҳуқуқларини таъминлаш бўйича юқори поғоналарни эгаллаб келаётган давлатларда ҳам ташкил этилган. Бу ташкилотлар ишсизлик оқибатида алимент қарздорлигини тўлашга имконияти бўлмаган ота-оналарни иш билан таъминлашга ҳам кўмаклашади ва келажакда оилалар тикланишига хизмат қилади.\nЎзбекистонда қарздорликни ундиришга қаратилган чора-тадбирлардан бири сифатида қарздорнинг чет элга чиқиш ҳуқуқини вақтинча чеклаш белгиланган. 2009 йилдан буён мазкур чора 33 мингдан зиёд қарздорга нисбатан қўлланилди. Бироқ қарздорларнинг барчасида ҳам чет элга чиқиш зарурати йўқлиги сабабли ушбу чекловни етарли даражада самарали, деб бўлмайди.\nБеларусь, Буюк Британия, Исроил, Қозоғистон, Канада, Польша, Россия, АҚШ, Финландия каби давлатларнинг тажрибаси махсус ҳуқуқларни, жумладан, ов қилиш ёки транспорт воситасини бошқариш ҳуқуқини вақтинча чеклаш қарз ундиришнинг самарали воситаси бўлиши мумкинлигини кўрсатади. Мисол учун, Россияда мазкур механизм жорий этилганидан сўнг бир йилда 1,9 миллиард рублдан зиёд алимент қарздорлиги ундирилган бўлиб, ушбу кўрсаткич қарздорга нисбатан қўзғатилган жиноят ишлари доирасида ундирилган пул маблағларидан уч баравар кўпроқни ташкил этган.\nМаълумот учун: Ўзбекистон Республикасида ҳайдовчилик гувоҳномасига эга шахслар сони деярли беш миллионни ташкил этади. Уларнинг 90 фоиздан зиёди эркаклардир.\nАмалдаги қонунчиликка биноан вояга етмаган ёки меҳнатга лаёқатсиз шахсларни, шунингдек, ота-онани моддий таъминлашдан (алимент тўлашдан) бўйин товлаганлик учун маъмурий жавобгарлик жорий этилган. Ушбу ҳуқуқбузарлик учун ўн беш сутка муддатга маъмурий қамоққа олишга ёки маъмурий қамоқ қўлланилиши мумкин бўлмаган шахсларга энг кам иш ҳақининг 20 баравари миқдорида жарима назарда тутилган.\nАммо амалиёт бундай маъмурий жазо чоралари етарли даражада самарали эмаслигини кўрсатмоқда. Чунки, биринчидан, кўп ҳолатларда ҳуқуқбузарларнинг тайинланган жаримани тўлашга имконияти бўлмайди. Иккинчидан эса, маъмурий қамоққа олиш чораси алимент қарздорлигини бартараф этишга ёрдам бермайди. Чунки “Маъмурий қамоқни ўташ тўғрисида”ги қонунга кўра, бундай шахслар пул тўланадиган ишларга фақатгина ўзининг ёзма розилиги асосидагина жалб қилиниши мумкин.\nРоссия, АҚШ, Грузия, Молдова, Украина ва бир қатор бошқа давлатлар қонунчилигига кўра, алимент тўлашдан бўйин товлаган шахсларга нисбатан мажбурий жамоат ишлари шаклидаги таъсир чораси қўлланилади. Унга кўра, меҳнат эвазига олинадиган ҳақ қарздорликни бартараф этишга йўналтирилади.\nЎзбекистон Республикасида мажбурий жамоат ишлари жиноий жазо тури сифатида қўлланилади. Бунда маҳкум ҳақ тўланмайдиган фойдали жамоат ишларини бажаришга мажбурий тарзда жалб қилинади. Маъмурий жавобгарлик тўғрисидаги кодексда мажбурий жамоат ишлари каби жазо чораси белгиланмаган.\nМиллий амалиёт ва илғор хорижий тажрибани ўрганиш вояга етмаган шахсларни ҳимоя қилиш соҳасидаги қонунчиликни такомиллаштириш ва алимент тўловларини ўз вақтида, тўлиқ ундириш учун янги механизмларни жорий этиш зарурлигини кўрсатмоқда.\nАлимент ундиришдан асосий мақсад боланинг ҳуқуқ ва манфаатларини таъминлаш, ажралишнинг салбий оқибатларини камайтиришдир. Алимент мажбуриятларини ўз вақтида бажариш боланинг табиий эҳтиёжларини қондиришга хизмат қилади.\nҚонунчилик муаммолари ва парламент тадқиқотлари институти бош илмий ходими


Home / АЛЛОМАЛАР / Нақшбандия машойихлари. Салмон Ал-Форсий (розияллоҳу анҳу) 2-қисм\n11/02/2019\tАЛЛОМАЛАР 412 кўрилган\n“Аввал кетиб, пойгада ғолиб келганлар тўртта кишидир. Шу тўрттадан бири – Салмон Форсийдир. Салмон – бизнинг аҳли байтимиздир. Жаннат интизорбўлган кишилардан бири Салмондир. Аллоҳ таоло асҳобимдан тўрт кишини севади, улардан биттаси Салмондир”.


Жорий йил 3 ноябр куни шаҳрисабзлик 33 ёшли Юнус Ёрбобоевни бир гуруҳ нотаниш кишилар кўчада тўхтатиб, аёвсиз калтаклашган.\nЮ.Ёрбобоевнинг яқинлари мазкур ҳолат юзасидан ўша куниёқ ИИБга хабар беришган.\n«Укам ота-онам билан ўзининг шахсий машинасида Шаҳрисабз шаҳридаги Янгибозор атрофидаги автотураргоҳга кираётган пайтда олдида келаётган «Spark» русумли автомашинани эҳтиётсизлик сабаб туртиб юборган.\nМашинага у қадар жиддий зарар етмаган. Укам машина эгасидан узр сўраб, зарарни тўлаб беришини айтиб, ўзаро муросага келишган.\nБироқ шу атрофда юрган 5-6 нафар бегона йигитлар келиб, аралашиб, ҳозироқ зарарни тўлаб беришини талаб қилишади ва 0,25 литрли шиша «Coca-Cola» идиши билан укамнинг бошига бир неча марта қаттиқ урган. Идиш синиб кетиб, укамнинг эса боши ёрилиб, тинимсиз қон оққан.\nБу ҳам етмагандек улар ота-онамнинг кўз олдида укамни ваҳшийларча тепкилашган. Ажратмоқчи бўлган отамни эса қўлидан босиб, ушлаб туришади. Укам то ўзини билмай қолиб ерга йиқилгунча дўппосланган», — дейди жабрланувчининг акаси Юсуф Ёрбобоев.\nKun.uz воқеа юзасидан Шаҳрисабз шаҳар тиббиёт бирлашмаси масъуллари билан боғланди. Бирлашма вакилининг маълум қилишича, ҳақиқатан ҳам 3 ноябр куни шифохонага 1987 йилда туғилган Ёрбобоев фамилияли фуқаро олиб келингани, унинг боши тепа соҳаси чап қисмида эзилиб йиртилган жароҳат борлиги қайд этилган. Шифохонада беморга биринчи тиббий ёрдам кўрсатилгач, яқинлари уни ўзи яшайдиган Китоб туманидаги шифохонага олиб кетишган.\nҚашқадарё вилоят ИИБ ахборот хизматининг Kun.uz’га маълум қилишича, айни вақтда мазкур ҳолат юзасидан тергов олди суриштирув ишлари олиб борилмоқда.\nБеморнинг яқинлари мазкур ишни қилган гуруҳ ўзларини «кўча болалари» деб аташи, агар уларнинг қилмишларига ҳуқуқий баҳо берилмаса, келгусида бу оғир оқибатларга олиб келиши мумкинлигидан хавотир билдирмоқда.


ДИЁР ИМОМХЎЖАЕВДАН: МУНОСИБ БЎЛ, ТЕРМА ЖАМОА! | «ЭРУДИТ СПОРТ» - ФУТБОЛ ВА СПОРТ ЯНГИЛИКЛАРИ!\nДИЁР ИМОМХЎЖАЕВДАН: МУНОСИБ БЎЛ, ТЕРМА ЖАМОА!\nВатан ва ҳокимият тушунчалари ҳақида кўп ёзганман. Биринчиси ягона, уни танлаш имконияти бизга тақдим этилмаган. Қаерда туғилишимиз, бизни ким дунёга келтириши олдиндан белгилаб қўйилган. Балки шунинг учун бўлса керак, ватан ва онага бўлган меҳримиз бўлакча. Ҳокимият эса келиб-кетадиган ва узлуксиз алмашиниб турадиган нимарса.\nКўп ҳолларда ватанга хизмат ёки садоқатни ҳокимият тушунчаси билан қориштиришга ҳаракат қилинган. Бу алоҳида мавзу. Мен ҳозир юқоридагиларга бироз ўхшаб кетадиган бошқа жиҳатга тўхталишни истардим. Бу сиз-у биз севиб томоша қиладиган футбол билан боғлиқ ҳолат.\nМен футболни яхши кўраман. Уни ким бошқаради, ким ўйнайди, ким назорат қилади муҳим эмас. У менга шунчаки ёқади. Тўп тепиш, қизиқарли футбол учрашувларини томоша қилиш, хуллас, яшил майдон билан боғлиқ бир қатор жараёнлар мен учун қизиқ. У ҳаётимнинг бир қисмига аллақачон айланиб бўлган. Мана энди тасаввур қилинг, ватаним футболи қанчалар қадрли. Унинг юксакларга парвоз қилишини ич-ичимдан истайман. Англия ёки Испания даражасидаги ўйинларни водий ёки воҳадан топа олишни хоҳлайман, худди сиз каби.\nФутбол оламидаги танқидий чиқишларим уни бошқараётган ҳокимиятга нисбатан бўлгани рост. Бунда мен аниқ бир киши номини тилга олмоқчи эмасман. Унинг лавозимларида ишлаётган кўпгина инсонлар ўз ишини профессионал бажаради деб ўйламаганим учун шундай бўлиб чиқади. Аммо бу ҳар қандай вазиятда ҳам миллий терма жамоа учун мухлислик қилишимга ҳалал бермайди. Ўша жамоа меники, сизники, ҳаммамизники.\nҲозир миллийчиларимиз жуда қийин паллада турибди. Бир ҳафта ичидаги икки беллашув уларга бўлган меҳрни ҳам, нафратни ҳам ошириб юборишга қодир. Хитой ва Жанубий Кореяни мағлуб этиб Россияга боришимиз ҳам, очколарни бой бериб, одатдаги каби тарвузимиз қўлимиздан тушиши ҳам мумкин.\nМен ҳар икки вазиятга ҳам ўзимни руҳан тайёрлай олдим, деб ўйлайман. Айни вақтда футболчиларимизни жиддий танқид қилишларини истамасдим. Агар уларга ишонмасак, ўйинларини умуман кўрмай қўя қолганимиз яхши. Ишонч бўлгани учун ҳам Хитой ва Жанубий Кореяга қарши беллашувлар олдидан экран қаршисига михланиб оламиз, шундай эмасми? Ўйиннинг бориши биз кутган сценарий асосида бўлмаса, ТВни ўчириб қўядиганлар ҳам топилади. Мен ҳар қандай ҳолатда ҳар ҳар икки беллашувни тўлиқ томоша қилишни ва футболчиларни ғойибона қўллаб туришни истайман. Зеро бунгача бўлган ишларда фақатгина уларни айблай олмайман.\nҲа, Самвел Бабаян мен учун ҳеч ким. Ҳатто Жаҳон чемпионатига йўл олган тақдирида ҳам унга бўлган муносабатимда заррача ўзгариш кутмайман. Аммо гап футболчиларда қолса, уларнинг ҳаммасига мухлислик қиламан. Ўша Лабановидан тортиб, Сергеевига қадар. Чунки ишонаман, улар ҳам ич-ичидан фақат ғалабани истаб майдонга тушади. Ўзини кўрсатишни истамайдиган кимдир бор эканига шубҳа билан қарайман. Шунчаки улар ҳам қўлидан келганини қилади, ортиғига қодир эмас.\nАгар биз уларни, умуман футболни ўзгартиришни истасак, футболчиларни ҳақорат қилиб ёки яккалаб бир нимага эришмаймиз. Бу худди ўша ҳокимият тушунчасига ўхшаш нарсаки, футболни таг-туги билан тозалаб, уни диёнатли одамлар қўлига топширмас эканмиз, биримиз икки бўлмай юраверамиз, бошқа чора йўқ.\nМенга ҳар сафар футболчилар икки ўт орасида қолиб кетаётгандек туюлмоқда. Бир тарафдан мухлисларга ёқадиган футбол кўрсатиши керак, уларнинг нафратига йўлиқмаслик чораларини кўриш, уларнинг меҳрини, кўнглини олиш учун жавлон уриши шарт. Бошқа томондан эса мураббийлар штабининг буйруғига бўйсунишга маҳкум. Мен уларнинг ҳаммасига ҳам Бабаян ўйин услуби ёқса керак демаган бўлардим, балки адашаётгандирман. Нима бўлганида ҳам шундай қийин вазиятда мен футболчилар томонида бўлишни истайман. Мухлисларимизни ҳам уларни қўллаб-қувватлашга чақираман. ЖЧ—2018 йўлланмаси қўлга киритиладими ёки йўқ — аҳамиятсиз. Чунки футболимизнинг ҳозирги ҳолатидан келиб чиқиб, ўзимизни мундиал учун муносиб деб ҳисобламайман. Бироқ яқин йиллар ичида муносиблар қаторига чиқиб олишимиз учун курашишимиз шарт, бунинг учун бирлашмоқ керак. Бунинг учун янги давр, янги одамлар, янги ғоялар лозим. Эскилари ва амалдагилари энди бир нимани ўзгартира олмайди.\nХитой ва Жанубий Кореяга қарши ўйинларда фақат ва фақат муносиб футбол кутаман. Эронга қарши учрашувда биз рақибга қарши ҳеч нарса қила олмадик. Буни футбол дейишнинг ўзи қийин эди. Қайсидир маънода бунда бизнинг ҳам айбимиз бор, бирлашмадик, футболчиларни яккалаб қўйдик, улар бизнинг меҳримизни балки камроқ ҳис қилди. Ҳозир вазият шундай — ҳеч нарса йўқотилмаган. Жилла қурса бўлажак икки беллашувда футболчилар бор кучи билан ҳаракат қилиб, мухлислар дардига дармон бўла олса, шуниси кифоя. Бу ҳар қалай умуман ўйнамай туриб, дарди дарё томошабинлар устидан кулишдан минг марта афзал. Олға йигитлар, олға Ўзбекистон!\nФикрлар "ДИЁР ИМОМХЎЖАЕВДАН: МУНОСИБ БЎЛ, ТЕРМА ЖАМОА!"


Сулаймонов Умиджон Қурбонович: 1983 йил 23 августда Фарғона вилояти, Қўштепа туманида туғилган. Маълумоти олий. 2004 йил Фарғона давлат университетини бакалавр йўналиши, 2006 йил Тошкент давлат юридик институти магистратурасини тамомлаган. Маълумоти бўйича мутахассислиги ҳуқуқшунос. Рус, инглиз тилларини мукаммал билади.\n2015 йил 5 февралдан Ўзбекистон Республикаси Олий Мажлиси Қонунчилик палатаси депутати, Мудофаа ва хавфсизлик масалалари қўмитаси аъзоси.\n2015 йил 27 октябрдан Ўзбекистон “Адолат” СДП Республика “Ёш адолатчилар” қаноти Кенгаши раиси


Саҳоватли спортчилардан ўрнак олинг! / Olamsport.com\nСаҳоватли спортчилардан ўрнак олинг!\nЖорий йилнинг 27 апрель куни Бухоро ва Навоий вилоятларига кириб келган кучли шамол ҳамда 1 май куни Сардоба сув омборида юз берган фалокат натижасида ҳудудларда жойлашган жисмоний тарбия ва спорт обьектларига ҳам жиддий зарар етди.\nУшбу талофатлар оқибатини қисқа муддатларда бартараф этиш мақсадида Жисмоний тарбия ва спорт вазирлиги томонидан қўшимча ҳомийлик ва инсонпарварлик ёрдамини жалб қилиш учун махсус ҳисоб рақами очилганлигини эълон қилгандик.\nУшбу чақириққа Ўзбекистон бел олиш ва уч кураш ассоциацияси биринчилардан бўлиб лаббай, деб жавоб берди. Улар табиий офатлар оқибатини бартараф этиш учун очилган махсус ҳисоб рақамига 10 миллион сўм миқдоридаги маблағни беғараз ёрдам тариқасида ўтказиб беришга қарор қилди.\nАзизлар, бугунги муборак кунларда барчамиз бирлашайлик! Табиий офатлардан жабр чеккан ҳудудларни ёлғизлатиб қўймайлик!


Mart 2014 – Самарқанд – Ер юзининг сайқалидир…\nOy: Mart 2014\nРиёкорларнинг аҳволи …\n29/03/2014 29/03/2014 admin\nАзиз дин қардошларим, ҳар жума куни сиз азизларни Жума байрамингиз ила табрик этардик. Афсуски, бу жума куни одатдаги вазифамизни ўрнига қўя олмадик. Бу учун қадрли муштари – мусулмон дўстларимиздан узр сўраймиз. Аммо шу жума кунига аталган материалимизни, «ҳечдан кўра кеч ҳам яхшидир» мақолига амал қилиб бугун сизларнинг даққатингизга узатишни лозим кердик. Марҳамат ўқинг! Солиҳ масжидга борар, вақтини бешга айирар, Ахмоқ қаҳвада кутар, вақтини бекор ўтказар. Аҳлисунант.ком сайитини юрутувчи дўстлардан келаган бир мактубни ҳам шу ерга илова қиламиз. У билан ҳам танишиб маърифат олинг. Марҳамат: «Риёкорларнинг аҳволи Ислом улуғлари ғоятда ихлосли…\nДўст учун жонингни фидо қил … Мард кишига ярашмас, дўст излаш жон учун, Жон фидо қилиш керакдир, фақат жонон учун. Мусулмон кишисининг хусусияти ҳақида дўстларимиздан келган бир мактубни ҳам Жума табригига илова қилишни лозим кўрдик. Марҳамат уни ҳам ўқиб маърифат олинг: Мўмин виқорли бўлади.Тарих бўйича динларга, пайғамбарларга, дин улуғларига, уларнинг китобларига қарши чиқиб кибрланганлар, мазах қилганлар ҳар доим учраб турган. Уларнинг бу кибрланишлари ожиз, бечора, қўлидан ҳеч нарса келмайдиган, ҳатто ўзидан ва баданининг тузилишидан ҳам бехабар қулнинг ўз эгасига, қуввати ва кучи абадий бўлган Раббига қарши чиқиши эди. Иблис ҳам…\nИбратли сўзлар ва афоризмлардан 21 – термалар …\nОллоҳу таолонинг ризосини қозонишга уринганларни, Оллоҳ сўзсиз қутилиш йўлларига етиштиради. “Оллоҳ мағфиратли, меҳрибон бўлган зотдир” (Фурқон, 70). “(Эй Муҳаммад), Турли хил гуноҳ-маъсиятлар қилиш билан ўз жонларига жабр қилишган бандаларимга айтинг: “Оллоҳнинг раҳмат-марҳаматидан ноумид бўлмангиз! Албатта Оллоҳ (ўзи хоҳлаган бандаларининг) барча гуноҳларини мағфират қилур. Албатта, Унинг Ўзигина мағфиратли, меҳрибондир.” (Зумар, 53). “У Ўзи истаган кишиларга ҳикмат(фойдали билим) беради. Кимга ҳикмат берилган бўлса, бас, муҳаққақки, унга кўп яхшилик берилибди. Ваъз-эслатмаларни фақат аҳли донишларгина оладилар.” (Бақара, 279). Ҳадиси шарифлар : “Жаҳаннамга кирмайдиган, жаҳаннам оташи уни ёндирмаёдиган киши, хушахлоқ, юмшоқ сўзли ва барчага…\nЎлимдан сўнгра абадий ҳаёт борлиги исбот қилинди …\nКвант физикаси ўлимдан сўнгра ҳаёт борлигини исбот қилди. Мана шу интернет адресда http://nakonu.com/2013/11/4343, Россиянинг хабар агентликлари бу ҳақда дарак беришди. Биз уни ўзбекчага ағдариб қадрли ўқувчиларимиз ҳукмига узатишни лозим топдик. Биз мусулмонлар учун бундай хабарлар янгиликни билдирмайд. Чунки биз мусулмон ўлароқ, бу дунёдан сўнгра абадий ҳаётнинг мавжудлигига иймон келтирганмиз. Шунга қарамасдан замонамизнинг билим дунёси ҳам шундай хулосага келаётгани алоҳида бир қизиқиш сабаби бўлади, албатта. Ана энди хабарнинг асли билан танишинг. ТСН хабар беришига кўра АҚШ-да Шимолий Каролинанинг Wake Forest университетидан назарий физик Роберт Ланца инсон ўлганидан сўнгра унинг ҳаёти давом…\nУмрин сармояси битди, ўтиб, кетар, Сумкангга нима қўйдинг, ўйла қардошим! Улар, булар Яратганни инкор этар, Фойда ва зарарини ўйла қардошим! Мард билан баробар бўл, боқма номардга, Исломнинг ҳар бир амри, даводир дардга, Албатта бўлади гуноҳ, тўғрига парда, Ҳаромни ва ҳалолни ўйла қардошим! Саҳар вақти қуёш чиқмасидан ўйғон! Қўлингни очиб ёлвар, Оллоҳга суян! Эртага разил бўлар, сўзидан қайтган, Ёлғонни ва тўғрини ўйла қардошим! Фазилатларга тўла бомдод намози, Пешинни ўқиб, Ҳаққа этгин ниёзни! Шу кетказар кўнгулдан барча маразни, Қалбнинг дори-иложин ўйла қардошим! Намози аср вақтининг кариҳтир* сўнгги, Кечикмасдан дарҳол ўқиш лозим уни!…\nЖумангиз муборак бўлсин, азизлар!\nЧора изла … Қусур топиш учун изланма бекорга, Ихлосли бўлишга изла бирор чора. «Аҳлисуннат.ком» ни юрутувчи дўстлардан келган бир мактубни ҳам тубанда сизларнинг диққатингизга ҳавола қилишни лозим кўрдик. Марҳамат уни ўқиб маърифат олинг! Кибрнинг энг ёмони. Ислом улуғлари тавозу соҳиби эдилар. Чунки кибр ҳар қандай хайрли ишга, яхшиликка моне бўлади. Кибр дегани – ўзини ўзгалардан афзал деб билиш, ўзига бино қўйиш демакдир. Кибрли одам ўзини ўзгалардан устун кўрган сайин роҳатланади. Кибр ёмон ахлоқдир, ҳаромдир. Раббини унутишнинг аломатидир. Кўплаб дин одамлари шу касалликка чалинган. Ҳадиси шарифда “Қалбида заррача кибр бўлган киши (бунга тавба қилмагунича) жаннатга…\nБу кетиш қаерга? Сўзла мусулмон!\nСенга ақл бергандир буюк Яратган, Кофир бўлган нафсни чиқар орадан, Пушаймонлик бефойдадир сўнградан, Ҳисобсиз бўлмайди мақсади бўлган Бу кетиш қаерга? Сўзла мусулмон! Хато ишлар қилдинг асло ҳуркмадинг, Кибр ботқоғига ботинг ҳеч чиқмадинг, Нафсингдаги бутни кесиб йиқмадинг, Дарҳол тавба қил, пушаймон бўлмадан, Бу кетиш қаерга? Сўзла мусулмон! Қанча буюк олим айлади хитоб, Нега ўқимадинг бир тўғри китоб? Умр ҳам ўтар кетар, бўларсан бетоб, Фарқига бормасдан ўтади замон, Бу кетиш қаерга? Сўзла мусулмон! Ким диндан сўзласа унга алдандинг, Жоҳилни, оғмани аллома билдинг, Шундай масҳабсизга эргашсанг ёндинг,…\nУкраинадаги воқеалар ҳақида …\nҚозоғистонда фаолият кўрсатаётишган “Общество молодых профессионалов ОМПК (oompk@mail.ru)» Украина бўлаётган ҳодисалар ҳақида қуйидаги маълумотларни имайили- миз юборишдилар. Уларни биз рус тилидаги оригиналида қадрли ўқувчиларимиз ҳавола қилишни маъқул топдик. Марҳамат, материаллар билан танишинг: Выводы из крымского кризиса. Несколько неприятных, несколько страшных и несколько оптимистических выводов из крымского кризиса («Наша Нiва», Белоруссия) Николай Бугай http://www.inosmi.ru/sngbaltia/20140305/218215134.html © РИА Новости Андрей Стенин Сюжет: Кризис на Украине 05/03/2014 Санкции против России – новый экономический кризис для Латвии («Dienas bizness», Латвия) 05/03/2014 Новый «губернатор Донбасса» не признает киевские власти («Le Monde», Франция) 05/03/2014 Главный «посол» Путина («Handelsblatt», Германия) 05/03/2014 На пороховой…


05:00 / 04.01.2017 66025 pdf Ўқиш режими + -\n«Сиздан бирортангиз, қачон аҳлига қайтса, у ерга учта катта, семиз бўғоз туяни топишни яхши кўрадими?» дедилар.\n«Сиздан бирингиз ўз намозида ўқиган уч оят, унинг учун учта катта, семиз бўғоз туядан яхшироқдир», дедилар».\nШарҳ: Бу ҳадиси шарифдан мусулмон инсон ўз намозида қироат қилган ҳар бир оят Қуръон учун битта катта, семиз бўғоз туяни садақа қилганнинг савобини олишини билиб оламиз.\nМаълумки, ўша вақтларда бир одам эга бўлиши мумкин бўлган энг катта мулк катта, семиз бўғоз туя бўлган. Ундан бошқа бирор нарсага яроқли мулк бўлмаган. Биров уйига келиб, учта катта, семиз туя ўзига мулк бўлиб турганини кўрса қанчалар қувонади. Намозида уч оят Қуръон тиловат қилган одам ҳам, яна шунчалик қувонса бўлаверар экан. Энди уч эмас, ўттиз ёки ундан кўп оятни ўқиган одам нималарга эришади ўйлаб кўрайлик-а!\nАллоҳ таоло сиз билан биз мусулмонларни қанчалар улуғлаб қўйган. Савоб олиш йўлларимизни қанчалар осон қилиб қўйган! Лекин, биз шу нарсани тўлиқ англаб етамизми? Унинг қадрига етамизми? Ундан керакли даражада фойдалана оламизми?\nДемак, намозда кўпроқ оятларни ўқишга ҳаракат қилайлик. Ҳар бир оят учун бир катта, семиз бўғоз туя садақа қилганга савоб олишимизни унутмайлик.\n«Набий соллаллоҳу алайҳи васаллам Пешин намозининг аввалги икки ракъатида китобнинг «Фотиҳа»си ила икки сура ўқир, биринчисида узоқ қилар, иккинчисида қисқа қилар эдилар. Аҳёнда оятни эшиттириб қўяр эдилар. Асрда ҳам шундоқ қилар эдилар. Бомдод намозининг биринчи ракъатида (қироатни) узоқ қилар, иккинчисида қисқа қилар эдилар».\n1. Намозда «Фотиҳа» сурасидан кейин Қуръоннинг бошқа сурасини ҳам ўқиш кераклиги.\nБуни зам сура қилиш, дейилади. Зам қўшиш, дегани. Зам сура қилиш Ҳанафий мазҳаби бўйича вожиб. Бошқа мазҳабларда суннат.\n2. Пешин тўрт ракъат фарзининг биринчи икки ракъатида «Фотиҳа»дан кейин зам сура қилиш.\n3. Биринчи ракъатга узунроқ сурани, иккинчи ракъатга қисқароқ сурани қўшиш.\n4. Набий соллаллоҳу алайҳи васаллам кундузги – Пешин намозида аҳёнда баъзи оятларни эшиттириб қўйишлари.\n5. Кундузги намозлар – Пешин ва Асрда қироат махфий бўлиши.\n6. Аср намозида ҳам аввалги икки ракъатнинг биринчисига узунроқ, иккинчисига қисқароқ зам сура қилиш.\n7. Бомдод намозининг биринчи ракъатида қироатни узун иккинчисида қисқароқ қилиш.\nИмом Бухорий ва Имом Муслим қилган ривоятда Набий соллаллоҳу алайҳи васаллам, Бомдод намозида олтмиш ила юз оят ўртасида қироат қилишлари айтилган.\n«Набий соллаллоҳу алайҳи васалламнинг Пешин ва Асрдаги қироатларини нимадан билар эдингиз?» дейилди.\n«Соқолларини қимирлашидан», деди».\nШарҳ: Бу ривоятдан Пешин ва Аср намозида қироат махфий бўлиши очиқ-ойдин айтилиб турибди. Саҳобалар фақат Пайғамбаримиз соллаллоҳу алайҳи васаллам соқолларининг қимирлашидан у кишининг қироат қилаётганларини билиб олар эканлар.\nИсомиддин 23:56 / 27 апрель\nЖуда яхши фойдали макола экан аллох Рози бу́лсин Рахмат сизларга\nРустам 12:17 / 13.11.2020\nБилмаган амалларни ўргандим\nРустембек 16:34 / 23.09.2020\nРахмат, билим олиш фарзимиз, узимни анчадан бери қизиқтирган саволга жавобини олдим, Оллох барчамиздан рози бўлсин.\n05:00 / 04.01.2017 4106\n05:00 / 04.01.2017 6493\n4860 12:33 / 14.06.2018\n3013 05:00 / 09.01.2017\nБиринчи йўқотиш Раҳмоннинг бандалари , деган лақабни қўлдан бой беради. Раҳмоннинг бандалари ер юзида тавозуъ ила юрадиган ва жоҳиллар хитоб қилганида, .салом,, давоми...\n2494 05:00 / 09.01.2017\n3086 05:00 / 04.01.2017


Сиз бу ердасиз: Бош сахифа / Буюк сиймолар / Заҳириддин Муҳаммад Бобур\nДан Админ, Буюк сиймолар 01-01-1970\nБобурнинг отаси — Умаршайх Мирзо Фарғона вилояти ҳокими, онаси — Қутлуғ Нигорхоним Мўғулистон хони ва Тошкент ҳокими Юнусхоннинт қизи эди. Бобурнинг онаси ўқимишли ва оқила аёл бўлиб, Бобурга ҳокимиятни бошқариш ишларида фаол кўмак берган, ҳарбий юришларида унга ҳамрохлик қилган. Умаршайх Мирзо хонадони пойтахт Андижоннинг арки ичида яшар эди. Ҳоким ёз ойлари Сирдарё бўйида, Ахсида, йилнинг қолган фаслини Андижонда ўтказарди. Бобурнинг ёшлиги Андижонда ўтган. Бобур барча темурий шаҳзодалар каби махсус тарбиячилар, йирик фозилу уламолар устозлигида ҳарбий таълим, фиқх илми, араб ва форс тилларини ўрганади, кўплаб тарихий ва адабий асарлар мутолаа қилади, илмфанга, шеъриятга қизиқа бошлайди. Довюраклиги ва жасурлиги учун у ёшлигидан „Бобур“ („Шер“) лақабини олади.\nБобур отаси йўлидан бориб, машҳур суфий — Хожа Аҳрорга ихлос қўяди ва унинг тариқати руҳида вояга етади, умрининг охирига қадар шу эътиқодга содиқ қолади. Кейинчалик, „Бобурнома“ асарида Бобур Хожа Аҳрор руҳи бир неча бор уни муқаррар ҳалокатдан, хасталик ва чорасизлиқдан халос этганини, энг оғир шароитларда раҳнамолик қилганлигини таъкидлайди. Отаси Ахсида бевақт, 39 ёшида фожиали ҳалок бўлгач, оиланинг катта фарзанди, 12 ёшли Бобур валиаҳд сифатида тахтга ўтиради (1494-йил июн).\nМовароуннаҳр 15-аср охирида ўзаро низолашаетган темурий шаҳзодалар ёки мулкдор зодагонлар бошчилик қилиб турган, деярли мустақил бўлиб олган кўпдан кўп вилоятларга парчаланиб кетган эди. Мовароуннаҳр тахти учун кураш авжга чиққан, турли сиёсий фитналар уюштирилмоқда эди. Бунинг устига Умаршайх Мирзога тобе бир неча бек ва ҳокимлар ёш ҳукмдорга (Бобурга) бўйсунишдан бош тортадилар. Уларнинг айримлари Бобурнинг укаларини ёқласа, баъзилари мустақиллик даъвосини қилади, яна бошқа бирлари Бобурга рақиб, бошқалари амаки, тоғаларига қўшилиб, уни жисмонан йўқотиш пайига тушади. Ўз амакиси ва тоғаси бўлмиш Султон Аҳмад Мирзо билан Султон Маҳмудхон хуружларини даф қилган Бобур ҳукмронлигининг дастлабки 2— 3 йилида мавқеини мустаҳкамлаш, бек ва амалдорлар билан ўзаро муносабатни яхшилаш, қўшинни тартибга келтириш, давлат ишларида интизом ўрнатиш каби муҳим чора-тадбирларни амалга оширади. Бобурнинг дастлабки сиёсий мақсади Амир Темур давлатининг пойтахти, стратегик ва географик жиҳатдан муҳим бўлган Самарқандни эгаллаш ва Мовароуннаҳрда марказлашган кучли давлатни сақлаш, мустаҳкамлаш ҳамда Амир Темур салтанатини қайта тиклашдан иборат эди. Бу пайтда, қисқа муддат ичида Самарқанд тахтига учинчи ҳукмдор келган эди. Султон Аҳмад Мирзо вафоти (1494-йил июл) дан кейин тахтга ўтирган Султон Маҳмуд Мирзо Самарқандда давлатни 5—6 ойдан ортиқ идора этмади — қисқа муддатли касалликдан сўнг 43 ёшида вафот этди. Унинг ўрнига Бухорода ҳоким бўлган ўғли Бойсунғур ўтиради. 1495—1496-йилларда Бобур Самарқандга икки марта муваффақияциз юриш қилади. 1497-йил кузида у Самарқанд атрофидаги бир қанча жойларни ва 7 ойлик қамалдан сўнг Самарқандни эгаллайди, Бойсунғур Қундузга қочади. Шаҳар қамал туфайли ниҳоятда оғир кунларни бошидан кечирмоқда эди. Ҳатто эккулик дон ҳам топиш мушкул эди. Бобур қўшинни таъминлашда катта қийинчиликларга дуч келди. Навкарларидан айримлари Андижон ва Ахси томон қочиб кетадилар. Бунинг устига Андижонда қолган айрим беклар Бобурдан юз ўгириб, унинг укаси Жаҳонгир Мирзо тарафига ўтадилар. Андижондан кўнгли нотинч бўлган ва иқтисодий қийинчиликларга учраган, айни замонда оғир хасталикни бошидан кечирган Бобур Самарқандни юз кун идора этгандан сўнг, уни тарк этишга қарор қилади. Аммо Хўжандга етганда Андижон ҳам қўлдан кетиб, мухолифлар ихтиёрига ўтганини эшитади. Бобурнинг Тошкент ҳокими, тоғаси Маҳмудхон кўмагида Андижонни қайта эгаллашга уриниши натижа бермайди. Бу муваффақияцизлик Бобур қўшинига салбий таъсир этиб, кўпчилик бек, навкарлар (700—800 киши) Бобурни тарк этади. Ўзига содиқ кишилар (200—300) билан қолган Бобур маълум муддат Хўжандда тургач, Тошкентга — Маҳмудхон ҳузурига келиб, Андижонни қайтариб олиш режасини туза бошлайди. Маълум муддат ўтгач, Бобур Хўжандга қайтади, кўп ўтмай, Марғилонни қўлга киритади ҳамда Андижонни эгаллаш тадбирларини кўради. Ниҳоят, 2 йилдан сўнг (1498 йил июн) уни қайта қўлга киритади. Бобур укаси Жаҳонгир Мирзо билан сулҳ тузиб, унинг ихтиёрида „Хўжанд сувининг Ахси тарафи вилоятларини…“ қолдиради, Андижон тарафи вилоятларини ўз тасарруфига олади.\nТемурийларнинг ўзаро урушлари кучайган кезларда Шайбонийхон Мовароуннаҳрни истило қилишга киришади. У 1499-йил Жиззах ва Самарқанд орқали Қарши ва Шаҳрисабзгача босиб боради, катта ўлжа билан Дашти Қипчоққа қайтади. Орадан кўп ўтмай, катта куч билан Мовароуннаҳрга қайтган Шайбонийхон Бухоро ва Қоракўлни эгаллайди (1499), Султон Али Мирзо калтабинлик билан Самарқандни Шайбонийхонга жангсиз топширади (1С00). Бироқ,, шаҳар аҳолиси ва зодагонларининг маълум қисми темурийлар ҳукмдорлигини тиклаш тарафдори эди. Улар Фарғона ҳокими Бобурга мактуб йўллаб, Самарқандни ишғол қилишга даъват этганлар. Бобур 1500-йил кеч кузида ўз қўшини (240 киши) билан Самарқандга етиб келгач, аҳоли унга пешвоз чиқиб, шаҳар дарвозаларини очиб беради. Шайбонийхоннинг шаҳар ҳимояси учун қолдирган 600 нафар аскари қириб ташланади. Шайбонийхон Бухорога чекинади. Қисқа вақт ичида Самарқанднинг барча туманлари, Қарши ва Ғузор шаҳарларида Бобур ҳокимлиги эътироф этилади. Аммо шаҳарда озиқ-овқат захиралари тугаб, очарчилик бошланган эди. Бундан хабар топган Шайбонийхон катта куч тўплаб, яна Самарқандга юриш бошлайди. 1501-йил апрелда Зарафшон бўйидаги Сарипул қишлоғи яқинида бўлган жангда Бобур қўшинлари енгилади. Бобур Самарқандга чекинади. Шаҳар яна қамал қилиниб, у тўрт ой давом этади. Қамалда қолган шаҳар аҳолисининг очликдан тинкаси қурийди, Бобур 1501-йилнинг 2-ярмида ноиложликдан Самарқандни тарк этиб, Тошкентга, Маҳмудхон ҳузурига йўл олади.\nБобур Темурийлар салтанатини ҳимоя қилиш ва уни сақлаб қолиш учун астойдил ҳаракат қилиб, Шайбонийхонга қарши бир неча йил давомида муттасил кураш олиб борсада, аммо мамлакатда ҳукм сурган оғир иқтисодий танглик ва сиёсий парокандалик шароитида мақсадига эриша олмайди. 1503-йил Тошкент хони Маҳмудхон, Бобур ва қалмоқларнинг бирлашган қўшини Шайбонийхон томонидан Сирдарё бўйида тормор қилинади. Бобур Самарқанд тахти учун курашаётган пайтда Андижонни Султон Аҳмад Танбал эгаллаб олади. 1501—04-йилларда Бобур Фарғона мулкини қайтариб олиш учун Султон Аҳмад Танбал, Жаҳонгир мирзоларга қарши олиб борган кураши муваффақияцизлик билан тугайди. Темурийларнинг тўхтовсиз жанглари ва оғир солиқларидан толиққан халқ Бобурни қўлламади ва у Мовароуннаҳрни тарк этишга (1504-йил июн) мажбур булади.\nБобур 200—300 навкари билан Ҳисор тоғлари орқали Афғонистонга ўтади ва у ердаги ички низолардан фойдаланиб Ғазни ва Кобулни эгаллайди. Бобур Кобулни эгаллагач, мустақил давлат тузишга жадал киришади, қўшинни тартибга келтиради, қаттиқ ички интизом ўрнатади. Кобулга, умуман Афғонистонга Бобур ўз юрти каби қаради, қурилиш, ободонлаштириш, касбу ҳунар ва қишлоқ хўжалигини ривожлантириш ишларини бошлаб юборади. „Боғи Шахроро“, „Боғи Жаҳоноро“, „Ўртабоғ“, „Боғи вафо“ ва „Боғи Бобур“ каби оромгоҳлар ташкил этди. Шаҳар ичидаги Боло Ҳисор қалъасини ўз қароргоҳига айлантириб, уни қайта таъмирлатди, янги иморатлар қурдирди ва оиласи билан шу қалъада яшади. Унинг Ҳумоюн, Гулбаданбегим, Комрон ва Ҳиндол исмли фарзандлари шу ерда туғилади. 1506-йил баҳорда вафот этган Қутлуғ Нигорхоним Мирзо Улуғбек шу ерда бунёд эттирган „Боғи Наврўзий“га дафн этилади.\nБобур Афғонистонда бир фотиҳ сифатида эмас, балки шу юрт, эл ободонлиги ва равнақи учун жон куйдирган тадбирли ҳукмрон сифатида қизғин фаолият кўрсатди, унинг манфаатлари йўлида одилона ва оқилона иш тутди. Афғонистондаги амалий фаолиятига кўра, Бобур бутун Хуросон ва Мовароуннаҳрда қудратли давлат бошлиғи ва музаффар саркарда сифатида катга обрў орттира борди, минтақадаги сиёсий ҳаёт эътиборли ўринга кўтарилди. Шайбонийларнинг тобора кучайиб бораётган юришига қарши биргаликда чора кўриш масаласида Султон Ҳусайн Бойқаро барча темурий ҳукмдорлар қаторида Бобурни ҳам маслаҳат йиғинига махсус таклиф этиши ана шундай юксак нуфузни кўрсатувчи далилдир. Бобур шу таклиф бўйича Ҳиротга отланади. Ҳусайн Бойқаронинг тўсатдан вафот этишига (1506) қарамай, у Ҳиротга боради ва темурий ҳукмдорлар билан учрашиб музокаралар ўтказади. Темурий ҳукмдорларнинг бирлашиб Шайбонийхон қўшинларига тўсиқ қўйиш режалари амалга ошмайди ва тез орада биринкетин мағлубиятга учраб, салтанатни батамом қўлдан чиқарадилар.\n1507-йил бошларида Бобур Ҳиндистонга юриш бошлайди. Аммо, бу уриниши муваффақияциз тугаб, яна пойтахт Кобулга қайтади.\nБобур Мовароуннаҳр ва Хуросондаги сиёсий вазият ва уруш ҳаракатларини кузатиб боради, ўз қўшинларини доимо шай тутади. Шайбонийхон Хуросоннинг йирик марказларини қўлга киритгач, Эронни забт этиш учун юриш бошлайди. Аммо, Эрон шоҳи Исмоил Сафавий билан қаттиқ тўқнашувда (1510) енгилади, ўзи ҳам Марвда ҳалок бўлади. Шоҳ Исмоил Хуросон ва Мовароуннаҳрга қўшин киритиб шайбонийларга кетмакет зарар етказа бошлайди. Бобур шоҳ Исмоил билан ҳарбий-сиёсий иттифоқ тузиб, 1511-йил баҳорида Ҳисорни, ёзида Бухорони, октабр бошида эса Самарқандни яна қўлга киритади. Бобурнинг шиа мазҳабидаги эронийлар раъйи билан иш тутиши аҳолида норозилик туғдиради. 1512-йил 28-апрелда Кўли малик жангида Убайдулла Султон бошлиқ шайбонийлардан енгилган Бобур Ҳисор томон кетади. 1512-йил кузида Бобур шоҳ Исмоил юборган Нажми Соний лақабли лашкарбоши билан Балхда учрашиб, Амударёдан кечиб ўтиб, аввал Ҳузар (Ғузор) қалъасини олади, сўнг Қаршига юриш қилади, шаҳар узоқ муддатли қамалдан сўнг таслим бўлади, шаҳар ҳимоячилари қаттиқ жазоланади (яна қ. Қарши қамали.). 1512 йил 24 ноябр\nда Ғиждувон жангида Бобур шайбонийлардан яна енгилиб, Кобулга қайтишга мажбур бўлади. Бобур Мовароуннаҳрни эгаллаш илинжидан узилкесил умидини узади ва бутун эътиборини Ҳиндистонга қаратади.\n1519-йил баҳорига келиб Бобур Ҳиндистонни забт этиш режаларини амалга оширишга киришади ва кейинги 5—6 йил давомида бир неча юришлар уюштиради. Ниҳоят, 1526-йил апрелда Панипатда асосий рақиби, Деҳли султони Иброҳим Лўдийнинг юз минг кишилик қўшинини 12 минглик аскари билан тормор қилади ҳамда Деҳлини эгаллайди (қ. Панипат жанглари.). Орадан кўп ўтмай, иккинчи йирик ҳинд саркардаси Рано Санго устидан ҳам зафар қозониб, Шимолий Ҳиндистоннинг Бенгалиягача бўлган қисмини ўзига бўйсундиради. Аграни ўзига пойтахт сифатида танлаган Бобур катта қурилиш ва ободончилик ишларини бошлаб юборади. Шу тариқа Бобур Ҳиндистонда уч ярим асрга яқин ҳукм сурган қудратли бобурийлар сулоласига асос солади.\nБобур Ҳиндистонда ҳам, худди Афғонистонда бўлганидек, кўплаб ижтимоий хайрли ишларни амалга оширди, мамлакат тараққиётига жиддий таъсир кўрсатди. Тарқоқлик ва парокандаликка, ўзаро ички низо, қирғинларга барҳам бериб, вилоятларни бирлаштирди, марказлашган давлатни мустаҳкамлаш ва юртни ободонлаштиришга, илму ҳунар ва деҳқончиликни ривожлантиришга катта эътибор қаратди. Қурилиш ишларига бошчилик қилди.\nБобурнинг ўз гувохлигига кўра, шоир сифатида ижодий фаолияти Самарқандни иккинчи марта эгаллаган вақтда бошланган; „Ул фурсатларда бирориккирар байт айтур эдим“, деб ёзади у. Бобур Самарқанддалигининг илк ойларида Алишер Навоий ташаббуси билан улар ўртасида ёзишма бошланади. Бобур атрофида ижодкорлар тўплана бошлаши ҳам шу йилларга тўғри келади. Жумладан, Биноий, Абулбарака ва Бобур ўртасидаги рубоий мушоираси Самарқанддаги қизғин адабий ҳаётдан дарак беради. Умуман, давлат арбоби ва кўп вақти жангу жадалларда ўтган саркарда сифатида ижтимоий фаолиятининг энг қизғин даврида ҳам, шахсий ҳаёти ва давлати ниҳоятда мураккаб ва хатарли шароитда қолган чоғларида ҳам Бобур ижодий ишга вақт топа билган, илм, санъат ва ижод аҳлини ўз атрофига тўплаб, ҳомийлик қилган, уларни рағбатлантирган.\nБобур 18—19 ёшларида рубоий ва ғазаллар ёза бошлаган. Унинг „Топмадим“ радифли ғазали ва „Ёд этмас эмиш кишини ғурбатда киши“ мисраси билан бошланувчи рубоийси ўша йиллардаги ҳаёти билан боғлиқ.\nБобур ижодида ишқ-муҳаббат, севги-садоқат, висол ва ҳижрон мавзуси ҳам салмоқли ўрин тутади. Унинг газал ва рубоийларида, туюқ ва маснавийларида маъшуқанинг мафтункор гўзаллиги, беқиёс ҳусну латофати, шарқона одобу ахлоқи, нозу карашмаси енгил ва ўйноқи, мусиқий ва равон мисраларда катта маҳорат билан тараннум этилади.\nБобурнинг уз шеърий асарларини тўплаб, девон ҳолига келтирган санани кўрсатувчи аниқ тарихий маълумотлар маълум эмас. Аммо „Бобурнома“нинг 1518—19-йиллар воқеалари баёнига бағишланган фаслида Бобур девонини Кобулдан Самарқандга юборганлиги тўғрисида сўз боради. Демак, шу йилларда унинг девонига тартиб берилган ва мазкур девон Мовароуннаҳрда ҳам тарқалган.\nҲозирда унинг 119 ғазали, бир масну шеъри, 209 рубоийси, 10 дан оптик туюқ ва қитъалари, 50 дан ортиқ муаммо ва 60 дан зиёд фардлари аниқланган. Девони таркибида умумий ҳажми 270 байтдан иборат 8 маснавий ҳам ўрин олган.\nҲиндистон юришлари даври (1521)да Бобур „Мубаййин“ асарини яратди. Маснавий тарзида ёзилган, ислом ҳуқуқшунослиги ва шариат ақидаларига бағишланган бу асарда Мовароуннаҳр ва Ҳиндистонга оид ўша давр ижтимоийиқтисодий ҳаёти бўйича қизиқарли маълумотлар ҳам жамланган. Валиаҳд Ҳумоюн ва Комрон Мирзоларга дастуруламал сифатида мўлжалланган „Мубаййин“да, айни замонда, намоз, закот ва ҳаж зиёрати тўғрисида ҳам шаръий мезонлар баён қилинган. Шу йилларда Бобур Шарқ шеъриятининг асосий масалаларидан бири аруз вазни, унинг назарияси ва амалиётига оид илмий рисоласини якунлайди. Бобур номини дунёга машҳур қилган шоҳ асари „Бобурнома“ устидаги ижодий ишини 1518—19-йиларда бошлаган (қ. „Бобурнома“).\nБобурнинг юқорида келтирилган асарларидан ташқари, „Хатти Бобурий“, шунингдек мусиқа санъати ва ҳарб ишларига махсус бағишланган қатор рисолалари ҳам бўлган. Аммо кейинги икки асар матни ҳануз топилган эмас. „Хатти Бобурий“да муаллиф араб алифбосини таҳрир этиб, ёзувни соддалаштириш ва осонлаштириш мақсадида уни туркий тил ва талаффуз мезонларига мослаштирган.\n1526-йил 21-декабрда Бобурга қарши суиқасд уюштирилади. Маҳв этилган Иброҳим Лўдийнинг онаси ошпазлар билан тил бириктириб, унинг овқатига заҳар қўштиради. Шунинг асоратими ёки кўп йиллик машаққатли ва қўнимсиз ҳаёт таъсирими, ҳар ҳолда кейинги йилларда Бобур тез-тез касалга чалиниб туради. 1527-йил октабрида Бобур яна хасталикка учрагач, умрининг охирлаб қолганини ҳис этади. Шунда Бобур ўзи эътиқод қўйган Хожа Аҳрор Валий руҳидан нажот тилаб, ихлос билан унинг насрда битилган „Волидия“ асарини шеърий таржима қилади. Бобурнинг моҳир таржимон сифатидаги қобилияти намоён бўлган 243 байтли бу асар катта ижодий илҳом билан жуда қисқа муддатда якунланган. Бобурнинг ўз эътирофича, таржима тугаши ҳамоноқ батамом соғайиб кетган. Бу йилларда у „Бобурнома“ фасллари устида ишлашни давом эттирди, янги-янги ғазалрубоийлар яратди, ўз ибораси билан айтганда, „Ҳиндистонға келгали айтқон ашъорни“ тартибга солиб, шунингдек, „Волидия“ таржимасини, „Хатти Бобурий“ билан битилган намуна ва қитъаларни Мовароуннаҳр ва Афғонистонга, Хумоюн, Хожа Калон, Ҳиндол ва бошқаларга юборди. Ҳумоюн Мирзога аталган ижтимоий-ахлоқий масалаларни таҳлил этувчи машҳур мактуби ҳам Бобур ижодий фаолиятининг ёрқин қирраларидан бири бўлди.\nБир неча муддат олдин подшоликни Ҳумоюнга топширган Бобур 47 ёшида ўзи асос солган салтанат пойтахти Аграда вафот этди ва ўша ерда дафн этилди, кейинчалик (1539), васиятига мувофиқ хоки Кобулга келтирилиб, ўзи бунёд эттирган „Боғи Бобур“га қўйилди (қ. Бобур мақбараси).\nБобур Ўзбекистон мустақилликка эришгандан сўнг ўз юртида ҳақиқий қадр-қиммат топди. Ўзбекистон Республикаси Президентининг фармонига кўра 1993-йилда Бобур таваллудининг 510 йиллиги тантанали нишонланди. Андижон шаҳрида Бобур номида унт, театр, кутубхона, миллий боғ („Боғи Бобур“) бор. Бобур миллий боғи мажмуасица „Бобур ва жаҳон маданияти“ музейи, шоирнинг рамзий қабрмақбараси бунёд этилган. Шаҳар марказида (муаллифи Равшан Миртожиев) ва Бобур боғидаги ёдгорлик мажмуида (муаллифи Қодиржон Салоҳиддинов) шоирга ҳайкал ўрнатилди. Андижондаги марказий кўчалардан бирига, шунингдек Тошкентдаги истироҳат боғи ва кўчага, Андижон вилояти, Хонобод шаҳридаги истироҳат боғига Бобур номи берилди. Ўзбекистон Фанлар академиясининг Бобур номидаги медали таъсис этилди. Шарқшунос олим Убайдулла Каримов бу медалнинг биринчи совриндори бўлди.\nАндижонлик табиацҳунос олим Зокиржон Машрабов раҳбарлик қиладиган Халқаро Бобур жамғармаси (1993.23.12) Бобур ижодини ўрганишда катта ишларни амалга оширди. Жамғарманинг илмий экспедицияси 10 дан ортиқ Шарқ мамлакатлари бўйлаб автомобилда илмий сафарлар уюштириб, 200 минг км дан ортиқ масофани босиб ўтди, Бобур ва бобурийлар қадамжолари, уларнинг илмий меросига оид янги маълумотлар тўплаб, уларни илмий истеъмолга киритди. Мазкур маълумотлар асосида 10 дан зиёд илмий, ҳужжатли, бадиий асарлар (3. Машрабов, С. Шокаримов: „Асрларни бўйлаган Бобур“; С. Жалилов: „Бобурнинг Фарғона давлати“, „Бобур ва Андижон“; Қамчибек Кенжа: „Ҳинд сориға“; Х. Султонов: „Бобурнинг тушлари“, „Бобурийнома“; Р. Шамсуддинов: „Бобурийлар изидан“, „Бобурийлар сулоласи“; Т. Низом: „Уч сўз“), 10 га яқин ҳужжатли, видеофилмлар (Ф. Расулов: „Бобур изидан“, „Муқаддас қадамжолар“; Т. Рўзиев: „Бобур саломи“, „Бобур номидаги Халқаро илмий экспедиция“; Т. Ҳамидов: „Ифтихор“ ва ҳ.к.) яратилди. Жамғарманинг Лоҳур (Покистон), Ҳайдаробод (Ҳиндистон), Абу Даби (Бирлашган Араб Амирликлари), Москва (РФ), Ўш (Қирғизистон), Тошкент, Наманган (Ўзбекистон) шаҳарларида бўлимлари мавжуд. 1998 йил Жамғарманинг бобуршунослик соҳасидаги халқаро мукофотлари илк марта Пиримқул Қодиров, Сабоҳат Азимжонова, Ғайбуллоҳ асСалом, Неъматилла Отажонов, Хайриддин Султонов, Эйже Мано (Япония), Муҳаммадали Абдуқундузов, Мақсуд Юнусов, Шафиқа Ёрқин (Афғонистон), Маъмуржон Тўхтасинов, Равшан Миртожиев, Мажид Турсунов, Раҳмонжон Азимов, Муҳаммаджон Мирзаевга берилди.


Ақиқанинг терисини қассобга бериш жоизми?\nТобутни кўтариш ва ортидан эргашишга тааллуқли масалалар (11)\n12/01/2019 LIVE: Савол-жавоблар (01.12.2019)\nBy Муҳаммад Ҳабибуллоҳ on 12/21/2016 18 АҚИҚА ФАТВОЛАР\nАқиқа сўйдиргани борганимизда қассоблар қўйнинг териси ва калла-почасини олиб қолишмоқда. Бу ишнинг ақиқага зарари йўқми?\nАлҳамдулиллаҳ! Агар қассоблар ақиқага деб аталган қўйнинг териси ва калла-почасини хизмат ҳақи сифатида олиб қолишса, бу иш жоиз эмас. Имом Бухорий роҳимаҳуллоҳ (1717) ривоят қилган ҳадисда Али розияллоҳу анҳу: “Расулуллоҳ соллаллоҳу алайҳи ва саллам туялари сўйилишига бош-қош бўлишимни, уларнинг гўшти, териси ва устига ёпиладиган матоларини садақа қилишимни ва қассобга ундан ҳеч нарса бермаслигимни айтдилар” – деганлар. Борди-ю, билмасдан қўйнинг терисини қассобга хизмат ҳақи сифатида берган бўлса, бу ишнинг ақиқага таъсири йўқ. Лекин терининг нархини аниқлаб, шунча миқдор маблағни садақа қилиб юбориш керак.\nБаъзи урф-одатларга кўра, бу каби жойларда қўй сўйдирганлар қўйнинг териси ва калла-почасини олиб кетиш имконлари бўлмагани боис ташлаб кетадилар. Агар шу мақсадда қолдирилса, унда зарари йўқ, валлоҳу аълам.\nAvvalgi maqolaУмавийлар: Муовия розияллоҳу анҳу ҳақидаги ботил ҳадислар (2)\nKeyingi maqola Хушуъсиз намоз қабул қилинадими?


Путин партияси яна от устида\n25 ноябр 2020, Тошкент вақти: 05:13\nРоссия мухолифатчилари¸ сайловларнинг бу гал ҳам адолатли ўтмагани¸ ҳукмрон ягона россиячилар ғалабасини таъминлаш учун давлат оммавий ахборот воситалари сафарбар қилинганини айтмоқдалар.\nРоссия глобал иқтисодий бўҳрон марказида қолаëтган бир пайтда¸ аксар россияликлар маҳаллий сайловларда барибир ҳукмрон Ягона Россия партияси вакиллари учун овоз берганлар.\nЯкшанба куни бўлиб ўтган сайловларда кутилмаган фавқулодда воқеалар деярли кузатилмади.\nИқтидордаги Ягона Россия партияси тўққизта минтақа парламентига бўлиб ўтган сайловларнинг барчасида ғолиб чиқиди.\nОвоз беришда иштирок этганларнинг сони кам бўлганига қарамасдан, Ягона Россия партияси Олий кенгаши раиси ва Давлат думаси спикери Борис Гризлов сайлов натижаларидан мамнун бўлганини баён қилди.\n- Сўровлар Ягона Россия партиясини 4-5 йил аввал айни қонунчилик мажслиларига ўтказилган сайловлар давридан кўра кўпроқ сайловчилар қўллаб-қувватлатганини намойиш қилмоқда. Баъзи минтақаларда бу ўсиш 20-23 фоиздан 50-55 фоизгачани ташкил қилганини айтишимиз мумкин, деди Гризлов.\nДастлабки натижаларга кўра, иқтидордаги партия олган овозлар сони Ненетск Мухтор Округидаги 42 фоиздан, Татарстондаги 79 фоизгачани ташкил қилган.\nОвоз беришда қанча одам қатнашганига оид якуний рақамлар ҳали эълон қилингани йўқ, лекин мамлакат бўйлаб бу рақам 2007 йилдаги парламент сайловлари ёки 2008 йилдаги президентлик сайловларига қараганда камроқ эканини ҳозирдан айтиш мумкин.\nМосквалик сиёсий шарҳловчи Дмитрий Орешкин сайловчилар орасидаги иштиёқ бу сафар сустроқ бўлди, дейди.\n- Бу ҳаммаси кутилган эди. Биринчидан, овоз беришда иштирок этганларнинг сони кам бўлгани одамлар овоз беришнинг аҳамияти йўқ деб ҳисоблаши ва бу сайловларнинг самарасига умид қилмаётганини кўрсатади.\nИккинчидан¸ сайлов натижаларининг маҳаллий маъмурий ресурсга боғлиқлиги ҳаммага маълум. Айниқса, буни қишлоқ жойларда ёки шимолий Кавказ каби минтақаларда кузатиш мумкин.\nУчинчидан¸ овоз берувчи омма ҳали молиявий бўҳрон нима эканини тушуниб улгургани йўқ, дейди москвалик кузатувчи.\nКоммунистлар партияси тўққизта минтақадан саккизтасида иккинчи ўринни эгаллаб, Федерация Кенгаши раиси Сергей Миронов бошлиқ кремлпараст Адолатли Россия партиясидан ўзиб кетди.\nКоммунистлар Владимир вилоятида қарийб 28 фоиз овоз билан¸ энг яхши натижага эришди.\nМихаил Савичев коммунистларга овоз берган владимирлик сайловчилардан бири.\n- Ҳозир армия 200 минг одамга қисқараяпти, мен ўшалардан бириман. Агар коммунитслар ҳокимиятда бўлганида, бундай бўлмасди. Шунинг учун мен уларга овоз бердим, дейди сайловчи.\nСайлов олди кампанияси давомида коммунистлар ва бошқа партиялар сайлов қонунлари Ягона Россия фойдасига бузилаётганидан шикоят қилиб келди.\nАксарият минтақаларда 10 фоизга яқин овоз олган Россия Либерал-демократик партияси етакчиси Владимир Жириновский ҳам душанба кунги матбуот анжуманида сайлов натижалари қалбакилаштирилганини баён қилди.\n- Биз натижалардан қониқмадик ва норозимиз. Натижалар 2007 йил декабридаги каби қалбакилшатирилди. Қонунбузарликлар жуда кўп бўлди. Шунинг учун Марказий сайлов комиссиясининг жиддий қонунбузарликлар рўй бермагани ҳақидаги хулосасига мутлақ қаршимиз, деди Жириновксий.\nЯкшанба куни минтақа парламентларидан ташқари, яна уч мингдан ортиқ маҳаллий ҳокимият органлари ва мажлисларга ҳам сайловлар ўтказилди.\nКичикроқ миқёсдаги баъзи сайловлардаги рақобат кутилганидан кучлироқ бўлди.\nМасалан, Мурманск шаҳри ҳокимлиги учун сайловда иқтидордаги мэр Михаил Савченко билан унинг ўрибосари Сергей Субботин ўртасидаги кураш иккинчи босқич сайловида ҳал бўладиган бўлди.\nМурманскдаги сайлов олди кампанияси давомида вилоятнинг собиқ губернатори ва Ягона Россия партияси аъзоси Юрий Евдокимов партиянинг номзоди бўлмиш Савченкога қарши чиқиб, унинг рақиби Субботинни қўллаб қувватлади. Шу сабабдан Муркманскдаги сайлов жараёни жанжалларга бой бўлди.\nТомскда ҳам Ягона Россия вакили муваққат ҳоким Николай Николайчук билан шаҳар кенгаши депутати Александр Деев ўртасидаги кураш ҳал бўлмади. 41 фоиз овоз олган Николайчук билан 35 фоиз овзга эга бўлган Деевлар ҳам иккинчи босқич сайловларда қатнашади.\nУзоқ Шарқдаги Петропавловск-Камчатск шаҳри ҳокимлиги учун кураш ҳам жорий мэр Ягона Россиячи Владислав Скуратов билан Адолатли Россия вакили Михаил Пучковский иштирокидаги иккинчи босқич сайловида ҳал бўлади.


Пойтахтимизда Ўзбекистон Пенсионерлар уюшмасининг навбатдан ташқари съезди бўлиб ўтдиHaqida.net\nHome Mahalliy Пойтахтимизда Ўзбекистон Пенсионерлар уюшмасининг навбатдан ташқари съезди бўлиб ўтди\nПойтахтимизда Ўзбекистон Пенсионерлар уюшмасининг навбатдан ташқари съезди бўлиб ўтди\nУюшма раиси Қ.Набиев ва бошқалар мамлакатимизда амалга оширилаётган ислоҳотлар нуронийларни қўллаб-қувватлаш, кексалар ва фахрийларни ижтимоий ҳимоялаш, уларнинг ижтимоий-сиёсий ҳаётда фаоллигини оширишга хизмат қилаётганини таъкидлади.\nЙиғилишда Пенсионерлар уюшмаси томонидан амалга оширилаётган ишлар тўғрисида ҳисобот тингланди.\nИккинчи жаҳон уруши қатнашчилари ва боқувчиси йўқ нуронийлар Тошкент шаҳри ва вилоятлардаги санаторий-соғломлаштириш масканларига даволаниш ҳамда соғлиғини тиклаш учун юборилмоқда. Табаррук ёшдаги нуронийларимиз мунтазам тиббий кўрикдан ўтказилмоқда, моддий ва маънавий қўллаб-қувватланмоқда.\n– Уюшмамизга аъзо бўлган ижтимоий ҳимояга муҳтож нуронийларга доимий кўмак берилмоқда, – дейди Ўзбекистон Пенсионерлар уюшмаси раисининг биринчи ўринбосари Холмўмин Дўстмуродов. – Халқ билан мулоқот ва инсон манфаатлари йилида бу борадаги эзгу ишлар кўлами янада кенгайди. Кўплаб ижтимоий ҳимояга муҳтож кексаларнинг коммунал тўловлари ҳомийлар кўмагида тўлаб берилди. Бундай мисолларни кўплаб давом эттиришимиз мумкин. Зеро, Бош қомусимизнинг 39-моддасида ҳар ким қариганда, меҳнат лаёқатини йўқотганда, шунингдек боқувчисидан маҳрум бўлганда ва қонунда назарда тутилган бошқа ҳолларда ижтимоий таъминот олиш ҳуқуқига эгалиги белгилаб қўйилгани ёлғиз кексалар, пенсионер ва ногиронларга ижтимоий хизмат кўрсатишда муҳим ҳуқуқий асос бўлмоқда.\nЙиғилишда ташкилий масалалар кўриб чиқилди.\nЁшлар ва кинематография\nТошкентга ФИДЕ делегацияси келди


''Сергек'' – хавфсизлик учун керак\nЎтган йилдан бошлаб шаҳримиз автойўлларида махсус кузатув ускуналари ўрнатила бошлади. Йўллардаги ҳаракатни тўрт томондан кузатадиган мазкур мослама халқ орасида фақат жарималарни ундириш учун ўрнатиляпти, деган фикрлар ҳам кенг тарқалди. Бироқ, кейинроқ кузатувнинг бундай усули хавфсизлик йўлидаги муҳим қадам эканлигини тушуниб етишди. Бу йўналишда қандай ишлар олиб борилаётганини билиш мақсадида Шимкент шаҳар рақамлаштириш бошқармаси бошлиғи Айнур Юсупова билан учрашиб, мусоҳаба олдим.\nДастлабки танишувимданоқ Айнурнинг Қазиғурт тумани Турбат қишлоғидан эканлигини, ўзбек тилида равон сўзларини эшитиб, янада хурсанд бўлдим. Унинг «газетангизни қишлоғимиздаги деярли ҳар бир хонадонида мутолаа қилишади» деган гапи мусоҳабамизнинг кўтаринки кайфиятда бошланишига замин яратди.\nАйнур Абдуахас қизининг айтишича, 2018 йилнинг август ойидан мамлакатимизнинг учинчи мегаполиси ҳокимлиги ҳамда «Коркем Телеком» МЧБ ўртасида тузилган ҳамкорлик меморандуми асосида Шимкентда «Сергек» фотовидеокузатув мажмуаларини ўрнатиш бошланган. Жорий йилнинг январидан бери уларнинг автойўллардаги вазиятга қанчалик таъсир кўрсатиши текширилди. Йил бошидан 5 апрелга қадар шаҳар автойўлларида 15 243та қоидабузарлик рўйхатга олинди.\nУларни пулга чаққанда 261 млн. тенге давлат хазинасига тушган бўларди. Бироқ тартиббузарликлар қайд этилсада, ҳайдовчилардан жарима ундирилмади. 5 апрелдан бошлаб кузатув мосламалари қайд этган қоидабузарликлар учун маъмурий жарималар солина бошлади.\n– Айнур Абдуахас қизи, «Сергек» фотовидеокузатув тизими қошида махсус белгилар ўрнатилмаган-ку, шундай бўлса-да, жарима солинаверадими?\n– Йўл ҳаракати қоидаларида кўчаларда транспорт воситалари учун белгиланган тезлик кўрсаткичлари бор. Демак, ҳайдовчилар шунга асосан, қоидани бузмасликлари керак. Кузатув камераларининг яхши томони, улар тўрт томондан тасвирга олади. Камера ишлаётганини кўрсатадиган махсус белгининг ҳам ҳожати йўқ. Зеро, ҳайдовчи ЙҲҚни бундай ускуна ўрнатилиш-ўрнатилмаслигидан қатъиназар бузмаслиги керак. Камера эса ўз навбатида ҳайдовчиларимизни ҳушёрликка чорлайди. Бундай мосламалар, ҳозирча, фақат Шимкентда жами 30та ускуна ўрнатилган. Агар унинг ҳар бири ёнига белги қўядиган бўлсак, йўлда бўш жойнинг ўзи қолмайди-ку.\n– “Сергек” камералари қандай қоидабузарлик фактларини рўйхатга олади?\n– Улар тезликни ошириш, чорраҳада қизил чироқ ёнганда тўхташ чизиғини босиш ва қўш чизиқни кесиб ўтиш фактларини қайд этади. Ҳайдовчининг хавфсизлик камарини таққан-тақмаганлигини у кузатмайди, буни чорраҳадаги махсус камералар тасвирга оляпти. Ускуна транспортнинг 50 метрдан 100 метргача ҳаракат тезлигини сеза олади.\n– Жарималар ҳақидаги билдириш қанча вақт ичида нақлиёт соҳибига етказилади, қандай усулда хабар берилади? Уни тўлашда ҳайдовчиларга имтиёзлар борми?\n– Қоидабузарлик даражасини процессинг маркази мутахассислари аниқлашади, сўнг маъмурий ҳуқуқбузарликларнинг ягона рўйхатига киритилгач, “ҚазПошта”га юборилади. Баённома почта орқали ҳайдовчи манзилига етказилади. Смс-хабарлар юборилиши ҳам мумкин. Жарималар бир неча усул билан тўланади. Биринчиси ва энг қулайи: тўлов терминаллари орқали, “ҚазПошта” бўлимлари, e-gov портали, иккинчи даражали банклар орқали тўланади. Агар жарима бир ҳафта мобайнида тўланса, унинг 50 фоизи олинади, агар 7 кундан ўтиб тўласангиз, белгиланган жарима миқдорини тўлиқ тўлашингизга тўғри келади. Агар 30 кун ичида ҳам тўламасангиз, сизнинг ишингиз ҳудудий суд ижрочилари палатасига йўлланади. Улар ижрони бошлаб, қарор чиқаришгач, ҳатто кўчмас мулкни ҳибсга олишлари мумкин.\n– Шаҳримизнинг баъзи ҳудудларида “Сергек” ускуналарининг ёқиб юборилганлиги тўғрисида хабар тарқалганди. Уларнинг тақдири нима бўлди?\n– Шимкентнинг 3та ҳудудида мазкур ускуналар ёндириб юборилганлиги қайд этилди. Афсуски, безорилар аниқлангани йўқ. Ваҳоланки, бошқа даҳаларда истиқомат қиладиганлар шаҳар ҳокимлигига мурожаат қилиб, тезликни қайд этадиган ускуналар ўрнатишимизни сўрашяпти. Демак, аҳоли “Сергек”нинг ҳайдовчиларни ҳушёрликка чорлаб, йўл-транспорт ҳодисалари (ЙТҲ)ни камайтиришига ишонч ҳосил қилишди. Бу чора ҳайдовчиларнинг ҳамёнини "бўшатиш" ниятида эмас, аксинча, шаҳримиз кўчаларида хавфсизликни таъминлаш ва ЙТҲни камайтириш мақсадида амалга оширилмоқда.\n– Ҳар қандай ташаббус эзгуликка йўлдош бўлсин. Суҳбатингиз учун раҳмат!\nҚР Бош прокуратураси ҳуқуқий статистика ва махсус ҳисоб қўмитасининг маълумотларига кўра, ўтган йилнинг 8 ойи мобайнида Қозоғистонда 10587та ЙТҲ рўйхатга олинган. Улар туфайли 15140 киши жабрланиб, 1198 нафари ҳаётдан кўз юмган. Автомашина ғилдириклари остида вафот этганларнинг аксарияти 5дан 14 ёшгача бўлган болалардир.\nАстана ва Алмати шаҳарларида “Сергек” бўйича иш тажрибаси мавжуд. Ушбу камералар туфайли ЙТҲ сони сезиларли равишда озайган. Камералар ўрнатилганидан буён бундай ҳодисалар 22 фоиз, жабрланганлар сони 21 фоиз, ҳалок бўлганлар 50 фоизга камайган. Ўтган йили Шимкентда 369та ЙТҲ рўйхатга олинса, жорий йилнинг уч ойи мобайнида эса 76таси содир этилди.\nМ. САЪДУЛЛАЕВА суҳбатлашди, 2019-04-22, 20:06 236


Ақидапарастларнинг пуч даъволари\nМустақиллик шарофати билан юртимизда диний ва миллий қадриятимиз янада ривожланди. Диёримизда мусулмонларнинг асарий орзу умидлари рўёбга чиқа бошлади. Масжид ва мадрасалар фаолияти ривож топди. Бир сўз билан айтганда мамлакатимиз моддий ва маънавий жиҳатдан кун сайин тараққий этмоқда. Бироқ, соғлом эътиқод қилувчилар қаторида афсуски, динни ўз манфаатлари йўлида ўзлари учун асос қилиб олган ва ақидапарастлик касаллигига чалинган турли террористик ва экстремистик гуруҳлар ва ташкилотлар пайдо бўлаётгани ачинарлик холдир. Айниқса, чет элларда бўлгани каби бизнинг мамлакатимизда ҳам турли ғоявий зидлик, бузғунчилик, ақидапараст ва мутаассиб оқимларининг ботил ақидаларига эргашиб залолатга кетган гумроҳлар ҳам борлиги кишини ранжитади.\nАйни пайтда Ислом дини бизларни ўзаро ихтилоф қилишликдан қайтаради. Ихтилоф инсонларни бир биридан узоқлаштиради. Ўртада адоват ва фитналар келтириб чиқаради. Шу сабабдан Аллоҳ таоло Қуръон каримни бир нечта оятларда ихтилоф қилмасликка чақирган.\nАллоҳ таоло Қуръон каримда “Динни барпо қилингиз унда фирқа фирқага бўлинмангиз”. (Шўро сураси 13 оят)\nАллоҳ таоло Қурони каримда “Барчангиз Аллоҳнинг арқонини маҳкам тутинг ва бўлиниб кетманг”(Оли Имрон сураси 103 оят) Оят каримадаги “Аллоҳнинг арқони” деган иборадан Қуръони карим ва Пайғамбаримиз соллаллоҳу алайҳи васалламнинг суннатлари тушунилади. Жарга қулаш хавфидаги инсон арқонни маҳккам ушласа, жарликка тушиб кетишдан қутилиб қолганидек, динни маҳкам ушлашлик инсонни дўзахга тушишдан сақлайди.\nЖумладан, Пайғамбаримиз Муҳаммад Мустафо соллаллоҳу алайҳи ва салламдан фирқага бўлинмаслик тўғрисида кўплаб ҳадис шарифлар ривоят қилинган.\nИбн Можа Анас ибн Моликдан ривоят қиладилар. Росулуллоҳ соллаллоҳу алайҳи васаллам: “Албатта, менинг умматим етмиш иккита фирқага бўлиниб кетади. Уларнинг ҳаммаси дўзахдадир Фақат биттаси дўзахда эмас, у ҳам бўлса Аҳли Сунна вал жамоат (дўзахда эмас) дедилар”\nТермизий ва Ибн Можалар саҳиҳ санад билан Умар ибн Хаттоб розияллоҳу анҳудан ривоят қиладилар: Росулуллоҳ соллаллоҳу алайҳи васаллам: “….. Ўзингизга жамоатни лозим тутинг. Ундан ажралишдан эҳтиёт бўлинг. Чунки шайтон ёлғиз киши билан бирга бўлур. У икки кишидан олисроқ бўлур. Ким Жаннатнинг ўртасини истаса, бас жамоатни лозим тутсин” дедилар.\nШу ўринда жиҳод масаласига эътибор қаратсак. Ҳозирги кунда жиҳод тушунчасининг бузиб талқин этилиши, жуда қўп ножоиз амалларнинг қилинишига сабаб бўлмоқда. Жиҳод масаласида ғулувга кетишининг ислом таълимотига зид экани ҳадислар ва уламоларнинг асарлари ва фатволарида муфассал баён қилинган. Жиҳод сўзи араб тилидан олинган бўлиб, таржима қилинганда “Ғайрат қилмоқ”, “харакат қилмоқ “, “интилмоқ”, “зўр бермоқ” , “бор қучини сарф қилмоқ”, каби маъноларни ифодалайди.\nПайғамбаримиз соллаллоҳу алайҳи васаллам шундай деганлар: “Муҳожирнинг афзали Аллоҳ қайтарган нарсалардан қайтгувчидир. Жиҳоднинг афзали эса, Аллоҳ йўлида ўз нафси ва хоҳишига қарши қилинадиган жангдир”.\nБугунги кунда эса соҳта салафийлар каби бир қанча бузғунчи ақидапараст оқимлар жиҳод диннинг руҳи деб билиб, уни Исломнинг олтинчи аркони деб ҳисобламоқдалар. Сўнгги вақтларда ақидапараст кимсалар томонидан ёшларимизни турли ёт ғоялар билан эътиқодини бузиб йўлдан уришга қаратилган харакатларига гувоҳ бўлмоқдамиз. Айниқса, гўёки барча мусулмонлар хозир қуролли тўқнашувлар кетаётган мамлакатларга “ҳижрат” қилишлари ва қўлида қурол билан “жиҳод” қилишлари фарз эмиш. Бундай соҳта даъволарнинг пуч эканини тасдиқлаш ва аҳолини, хусусан, ёшларни улардан асраш мақсадида ҳижрат тушунчасига бир оз тўхталиб ўтсак.\nЮртини, ота-онасини ташлаб, ёт элларда сарсон саргардон юриш, ўзи каби манқурт шахслар билан бирлашиб, киндик қони тўкилган юртга қарши қурол кўтариш ислом дини таълимотига зид амаллардандир.\nАбдуллоҳ ибн Умар розияллоҳу анҳудан ривоят қилинади: Росулуллоҳ саллоллоҳу алайҳи вассалам хузурларига бир киши келиб: “Ё Росулуллоҳ, мен ота онамни йиғлатиб ташлаб, ҳижрат қилиш учун сизнинг ҳузуринизга келдим” деди. У зот эса: “Ота-онангни олдига қайтиб бориб, уларни қандай йиғлатган бўлсанг, шундай хурсанд қилгин деб жавоб бердилар.\nУларнинг асл мақсадлари дунёвий ғараз, мансабу мартабага эришиш, мўмай даромад топишдан иборат бўлган бундай ғаламис тоифа ва фирқалар динимизда муқаддас саналган улуғ амалларни ўзларининг ғаразли мақсадларига бурган холда, асл маъносидан бузиб талқин этишлик билан одамларни чалғитмоқдалар.\nЮқоридагилардан хуласа чиқариб, “жиҳод” деганда, аввало, нотўғри йўлдан қайтариб, тўғри йўлга бошлаш тушунилади, дейиш мумкин. Бу қоида кеча ёки бугун пайдо бўлиб қолган эмас. Балки илк ислом даврида юзага келган.\nВатанга бўлган меҳру-муҳаббат ҳар қандай муаммони ечишга, ҳар қандай ёвуз кучни енгишга қодир.\nАллоҳ таоло барчамизни Ватанни севадиган, унинг тинчлиги ва тараққиёти йўлида жон фидо қиладиган бандаларидан қилсин.\n“Шаҳидтепа” жоме масжид имом-ноиби\nКиришлар бугун: 420\nТашрифлар бугун: 405


Зулфия Зокированинг ҳаёт йўли, оиласи ва авлодлари ҳақида китоб ёзилади - Darakchi\nЗулфия Зокированинг ҳаёт йўли, оиласи ва авлодлари ҳақида китоб ёзилади\nМАДАНИЯТ 10.05.2020, 15:10\nБугун Тошкент вилояти ҳокими Рустам Холматов бошчилигидаги вилоят сектор раҳбарлари Зангиота тумани Хонобод қишлоғи "Қушбеги" маҳалласида, Зулфия ая Зокирова яшаган хонадонда бўлди.\nЗулфия аянинг мўъжазгина ҳовлисида меҳмонларни унинг эвараси Фарҳод Муҳаммаджонов кутиб олди.\nХабарингиз бор, куни кеча Президентимиз томонидан ушбу оила вакиллари алоҳида эътироф этилди. Давлатимиз раҳбарининг ташаббуси билан "Ғалаба боғи"да Зулфия Зокирова тимсолида ўзбек оналарининг сабр-бардоши, матонати мужассам бўлган “Матонат мадҳияси” ёдгорлик мажмуаси ўрнатилди.\n“Ўзбеккино“ Миллий агентлиги буюртмасига кўра “Эзгу фильм“ киностудияси томонидан "Илҳақ" бадиий фильми тасвирга олинди. Фильмнинг телевидение орқали намойиши халқимизга манзур бўлди. Одамлар кеча ва бугун бу буюк жасорат, ўзбек онасининг бардоши, иродаси ҳақида ижтимоий тармоқларда тинмай дил сўзларини тўлқинланиб айтишмоқда.\nЗулфия ая хонадонида унинг авлодлари билан ўтган суҳбатда мана шулар ҳақида сўз борди. Вилоят ҳокими Президент ташаббуси билан тасвирга олинган "Илҳақ" бадиий фильмини катта ҳаяжон, қизиқиш билан томоша қилганини, Зулфия она тимсолида уруш даврида яшаган минглаб оналарнинг аччиқ қисмати таъсирли, зўр бадиий маҳорат билан тасвирланганини эътироф этди.\n- Юраги тўла доғу ҳасратлар билан яшаб, шунда ҳам ўз иродасини йўқотмай, меҳнат қилиб, фарзандларидан ёдгор набиралари тарбияси билан машғул бўлган онаизор ҳақли равишда матонат тимсоли, буюк жасорат соҳибаси, - деди Рустам Холматов.\nВилоят ҳокими маҳалла ва жамоатчилик таклифидан келиб чиқиб, Зулфия Зокирова яшаган мазкур кўча унинг номи билан қайта номланишини билдирди.\nШунингдек, бу хонадонга буюк жасорат ва матонат соҳибаси яшаган муҳитни ўз кўзи билан кўрмоқчи бўлган меҳмонлар ташрифи учун уй асл ҳолатда сақланиши, келгусида уни уй-музейга айлантириш юзасидан бирламчи ишларни амалга оширишга кўрсатма берилди.\nБундан ташқари, вилоят ҳокимлиги буюртмаси билан Зулфия Зокированинг ҳаёт йўли, оиласи, авлодлари ҳақида китоб нашрга тайёрланади.\nЎзбекистон халқ артисти Ўлмас Алихўжаев учун ёдгорлик қабртоши ўрнатилди


Ислом Каримов 2020 йилдаги сайловга ҳам номзодини илгари суриш ниятида…ми? - BBC O'zbek\nИслом Каримов 2020 йилдаги сайловга ҳам номзодини илгари суриш ниятида…ми?\nImage caption Ислом Каримовнинг "президентча" рақси давом этадими?\nЎзбекистонни 1989 йилдан буён бошқариб келаётган Президент Ислом Каримов бундан кейин ҳам номзодини президентликка қўйишни мақсад қилган кўринади.\nИслом Каримов Тошкентда янги қурилган турар-жой биноларини бориб кўрган пайти ўз сўзларида, кузатувчиларга кўра, ана шундай нияти борлигига ишора қилган.\n"Насиб этса, мана шу 6, 5 йилда мана шу ерда учрашайлик", деб айтган Президент Ислом Каримов пойтахтнинг Эски шаҳар қисмида президент билан мулоқот қилишларига рухсат берилган уч-тўрт нафар оқсоқол билан учрашуви пайтида.\nЎзбекистон Конституциясининг 90 моддаси бир шахснинг икки муддатдан ортиқ президентликка сайланишини қатъиян таъқиқлайди.\nПрезидент Каримов яна бир бор ғалаба қозонгани эълон этилган сайлов шу йилнинг 29 март куни бўлиб ўтди.\nБу сайлов арафасида ОХҲТнинг чекланган миссияси жаноб Каримовнинг номзоди қайси қонунчиликка биноан яна бир марта илгари сурилгани борасида изоҳ талаб қилди.\nЎзбек расмийларининг Оврўпода Хавфсизлик ва Ҳамкорлик ташкилоти миссиясига берган тушунтириши мантиғига кўра,"Конституция бир шахснинг икки муддатдан ортиқ президентликка сайланишини чеклаган бўлса-да, жорий президент Конституция амал қилаётган даврдан бери учинчи муддатга сайланмоқда".\nРасмийларнинг кузатувчилар гуруҳига аниқлик киритишларича, "муддат" аниқ йилларни назарда тутади ва олдинги президентлик муддати етти йилни ташкил қилган, ҳозиргиси эса ундан фарқ қилиб беш йилдир. Шу боисдан келтирилган муддатлар икки кетма-кетликни англатмайди.\nЙил бошида бир гуруҳ ўзбекистонлик фаоллар Конституцион маҳкама, Бош Прокуратура, Сенат ва Марказий Сайлов қўмитасига мурожаат қилиб, Ислом Каримов номзодини рўйхатга олиш қонунга зидлигини айтишган.\nБироқ фаолларнинг аризаларига Ўзбекистоннинг бирор расмий идораси изоҳ беролмаган.\n29 март куни сайловда ғалаба қозонгани эълон қилинган жаноб Каримовнинг беш йиллик президентлик ваколати 2020 йил 29 мартида тугайди.


Google компанияси роботлар яратувчи Boston Dynamics компаниясини сотувга қўйди\nAlphabet холдингига кирувчи Google корпорацияси ўзининг роботлари билан танилган Boston Dynamics компаниясини сотувга қўймоқда. Бу ҳақда Bloomberg нашри хабар бермоқда.\nНашр маълумотларига кўра, компанияни Amazon ва Toyota компаниялари сотиб олиши мумкин.\nGoogle компанияни уч йил аввал сотиб олган. Bloomberg’да таъкидланишича, холдинг раҳбарияти Boston Dynamics тижорат учун мўлжалланган маҳсулот чиқара олмайди ва бир неча йил ичида даромад келтира олмайди, деб ҳисоблаб уни сотувга қўйишга қарор қилган.\nBoston Dynamics интернет фойдаланувчиларига анчагина “даҳшатли” кўринувчи роботлар чопаётгани, сакраётгани ҳамда муҳандислар томонидан “зўравонликларга” учраётгани тасвирланган кўплаб роликларидан таниш. Роботларга “зўравонликлар”: хоккей клюшкалари билан уларни туртиш, уларнинг қўлларидаги қутиларни уриб тушириш ва чалиш улар янги уқувларни ўрганиши учун қўлланади.


Шаҳрам ва Криштиану: Футболми ёки бокс? - BBC O'zbek\nШаҳрам ва Криштиану: Футболми ёки бокс?\nЎз вазн тоифасида Ёзги Олимпиада Ўйинларининг илк кумуш медали совриндори, ўзбекистонлик боксчи Шаҳрам Гиясовнинг айтишича, жаҳон футболи юлдузи Криштиану Рональдунинг сўнгги икки ютуғидан ҳам хурсандчилигининг чеки йўқ.\nПортугалия миллий терма жамоаси ва Испания "Реал"(Мадрид) қироллик клубининг "юзи" яқинда ўз карьерасида тўртинчи бор "Жаҳоннинг энг зўр футболчиси", деб топилган.\nКриштиану Рональду "Олтин тўп" учун курашда бу йил ўзининг "ашаддий ва азалий рақиби", жаҳон футбол олами сара юлдузларидан бири кимсан Лионель Мессини ортда қолдириб кетганди.\nБунинг ортидан, айнан ўзининг хет-трики билан Криштиану Рональду финал учрашуви қаҳрамонига айланган ўйинда "Реал"(Мадрид) ўз тарихида иккинчи бор клублар ўртасида жаҳон чемпионига айланганди.\n"Бокс бўйича Ўзбекистон миллий терма жамоаси орасида ҳам Криштиану Рональдунинг мухлислари кўп. Айниқса, ўзим унинг жудаям бир ашаддий ишқибозиман", - дейди Шаҳрам Гиясов Би-би-си Ўзбек Хизмати билан суҳбатида.\nКриштиану Рональдуга "Олтин тўп" топширилиши маросими ва клублар ўртасидаги жаҳон чемпионати финалини қаерда, кимлар билан томоша қилдингиз, деган саволимизга эса, Шаҳрам, "Албатта, ашаддий мухлиснинг уйида бўлади-да, менинг уйимда томоша қилдик", - деркан, ўз кулгуларини яшира олмайди.\n"Болалар билан бундан жуда ҳам бир хурсанд бўлдик. Мазза қилиб, бирга ўтириб, нишонладик", - дейди у хурсандлик билан.\nШаҳрам Гиясов айнан ўзи кумуш медалини қўлга киритган Рио Олимпиадасида қозонган ҳар бир ғалабасини рингнинг ўзида туриб, Криштиану Рональдуча услубда нишонлаб, қарамаганни ҳам ўзига қаратган.\nЎзининг бу хатти-ҳаракати билан жаҳоннинг қатор йирик спорт нашрлари диққат-эътиборини ҳам ўзига тортганди.\nБунга Криштиану Рональдунинг шахсан ўзи ҳам бирор бир муносабат кўрсатдими, деган саволимизга эса, Шаҳрам, "Ҳа, "Реал"(Мадрид) клуби ўзининг Instagram даги расмий аккаунтида ёзиб, табриклади. Криштиану Рональду билан иккаламизнинг хатти-ҳаракатимиз акс этган суратни ҳам жойлади", - дейди совриндор боксчи суҳбатдошимиз.\nЖаҳон футбол олами юлдузлари орасидан нега айнан Криштиану Рональдуга ишқибозлик қилиши саволига келганда, Шаҳрам, ""Реал"(Мадрид) клубига ёшлигидан мухлислик қилгани, ўзини майдонда қандай тутиши, одамгарчилик каби хислатлари учун бу футболчига меҳри тушиб қолгани"ни айтади.\nЎзбекистонлик бу боксчи суҳбатдошимизга кўра, "Криштиану Рональду билан шахсан учрашиш - ҳаётидаги энг катта ниятларидан бири бўлади".\n"Албатта, бу ниятим жуда ҳам кучли. Ҳеч бўлмаса, битта расмга тушиб, қўлини ўпиб қўйсам, жудаям хурсанд бўлган бўлардим", - дейди у.\nЎзининг Рио рингларидаги боксчилик маҳорати ва қобилияти билан тилга тушган бу суҳбатдошимизнинг эътироф этишича, "боскчи бўлмаганида, албатта, футболчи бўлган бўларди".\n"Чунки футболни жуда ҳам яхши кўраман", - дейди Рио Олимпиадаси кумуш медали совриндори Шаҳрам Гиясов.\nКриштиану Рональду ва Ўзбекистон\nЖаҳон футбол оламининг бу номдор юлдузи Ўзбекистон футбол аҳлига бевосита таниш, пойтахт Тошкентга шахсан ташриф буюрган футболчилардан бири бўлади.\n2009 йилда Криштиану Рональдуни Ўзбекистон марҳум президенти Ислом Каримовнинг тўнғич қизи Гулнора Каримова Васийлик Кенгаши раиси бўлгани айтилувчи Фонд Форум Тошкентга таклиф қилгани, бу юлдуз футболчи билан ҳамкорликка оид меморандум имзолашга муваффақ бўлганини расман маълум қилганди.\nЖамғарма ўшанда буни Ўзбекистондаги ёш спортчиларнинг маҳоратларини ошириш мақсадида қилганини айтганди.\nИспаниянинг "Реал"(Мадрид)и "Барселона" билан бирга катта сондаги ўзбекистонлик футбол ишқибозлари жон куйдириб мухлислик қилувчи саноқли хорижий клублардан бири ҳам бўлади.\nИспаниянинг бу қироллик клуби орада Ўзбекистонда ўзининг Марказий Осиёдаги илк футбол академиясини очиш истагида эканини ҳам маълум қилганди.\n2014 йилги Испания Кубоги финалида "Реал"(Мадрид)нинг азалий рақиби забардаст "Барселона" устидан қозонган ғалабаси пойтахт Тошкентда қандай нишонлангани эса, маҳаллийси қолиб, қатор минтақавий нашрларнинг ҳам диққат-эътиборига тушган.\n"Реал"(Мадрид)нинг ғалабаси Тошкентнинг Тахта бозорида "ғирт ўзбекчасига": хосан таклиф этилган ва дўппию зарбоф тўнда бўлган созандалар гуруҳи бутун бозорни карнай-сурнай садоларига тўлдирган ҳолда байрам қилинган.\nМазкур ҳолат ўшанда Ўзбекистон ишқибозлик тарихида бунақаси бўлмаган, дея эътирофларга ҳам сабаб бўлганди.\nПортугалиялик 31 ёшли сара ҳужумчи эса, бугун футболга бефарқ бўлмаган аксарият томонидан ҳақли равишда жаҳондаги иккита энг зўр ўйинчидан биттаси деб тан олинади.\nКриштиану Рональду 2009 йилда дунёдаги энг қиммат биринчи футболчи сифатида ҳам тарихга кирган.


Жорж Буш НАТО саммитида иштирок этиш мақсадида Бухарестга келди\nБу ерга келишдан аввал АҚШ президенти Киевда Украина раҳбари Виктор Юшченко билан учрашиб, мазкур мамлакатнинг НАТОга аъзо бўлиш уринишларини қўллаб-қувватлашини маълум қилганди.\n“Биз Украина ва Грузиянинг НАТОга аъзо бўлиш режаларини қўллаб-қувватлаймиз. Альянсга аъзо ҳар бир давлат Украинанинг бу ҳаракатларига ёрдам беришдан манфаатдор ҳамда биз бу минтақа ва жаҳонда хавфсизлик ва эркинлик тамойилларини ривожлантиришга кўмаклашамиз”,- деди АҚШ президенти.\nУкраинада ўтказилган сўров натижаларига кўра, мамлакат аҳолисининг катта қисми Украинанинг НАТОга аъзо бўлишига қарши.\nУкраинанинг Шимолий Атлантика альянсига аъзо бўлиш истиқболлари 2-4 апрель кунлари Бухарестда иш бошлаётган НАТО саммитида муҳокама этилади. Ушбу саммитда Украина президенти Виктор Юшченко ҳам иштирок этади.


КОСМЕТОЛОГДАН БИР НЕЧА ЁЗГИ МАСЛАҲАТ » MUZAFFAR.UZ\nАввало, ёзда тановул қилаётган таомларингизнинг таркибини назорат қилишингиз муҳим аҳамият касб этади: ёғли, ширин, шўр ва аччиқ нарсалар истеъмол қилишни чеклаш ва буларни таркиби антиоксидантлар ва А, Е, С витаминларига бой фойдали сабзавот, ёнғоқ ва меваларга алиштириш мақсадга мувофиқдир.\nЁзда сочларни қуруқшаб қолишидан асраш керак. Барчангизга маълумки, сочларни кимёвий усулда бўяш (айниқса, оч ёрқин рангларга) уларнинг қуруқшашига, хиралашиб, синувчан бўлиб қолишига сабабчи бўлади. Табиий усулда хина ва басмадан фойдаланиш бундан мустасно, албатта. Шунинг учун, сочларингизни қайнатилган лавлаги суви ёки қатиқда ювинг. Совун таркибида ишқор кўп бўлгани боис, иложи бўлса совундан эмас, шампундан (бальзамли бўлса, янада яхши) фойдаланганингиз яхши.


Болага меҳмондорчилик одобларини ўргатинг!\nБирор ўзбек хонадони йўқки, меҳмонни хурсандчилик билан кутиб олмаган, уйидаги бор неъматларни дастурхонга келтириб тўкмаган бўлсин. «Меҳмон – отангдек улуғ», «Меҳмон келар эшикдан, ризқи кирар тешикдан», «Меҳмон олдида ҳатто мушугингни пишт дема» каби мақол-ҳикматлар бежизга айтилмаган.\nИброҳим алайҳиссалом ғоятда меҳмоннавоз бўлганлар. Меҳмондўстлик одобимизнинг, хулқимизнинг энг муҳим кўринишидир. Хабарда: «Меҳмондўст бўлмаган одамдан яхшилик кутилмайди», деб келган. Ҳадисда шундай дейилган: «Ким Аллоҳга ва охиратга имон келтирса, меҳмонини иззат-икром қилсин. Мезбоннинг бир кеча-кундуз кўрсатган иззат-икроми, қилган зиёфати меҳмонга бир мукофот тариқасида бўлсин. Асли меҳмоннинг иззати уч кундир. Бундан ортиғи меҳмон учун садақадир».\nАнас ибн Молик розияллоҳу анҳу эса: “Меҳмон кирмаган уйга фаришталар ҳам кирмайди”, деганлар. Иброҳим алайҳиссаломни меҳмонларнинг отаси, деб аташарди. У кишининг уйида тўртта эшик бўлиб, қайси эшикдан бирор меҳмон кириб келаркин, деб қараб ўтирар эдилар.\nҲусайн Воиз Кошифий меҳмондорчилик одобларини ўн тўртта деб санаган: «Меҳмонга ҳалол ва покиза таом тортиш; меҳмон кутишда бирор ғаразли мақсад ёки риё бўлмаслиги; меҳмонни илтифот билан кутиб олиш ва яхши жойга ўтқазиш; меҳмон қаршисида очиқ чеҳра билан хушнуд ўтириш; меҳмон қанча кўп келса ҳам ранжимаслик; чақирилмаган меҳмонни кўпроқ ҳурмат қилиш; бахиллик қилмаслик ва меҳмондан ҳеч нарсани қизғанмаслик; ясама илтифот кўрсатмай, қўлдан келганича самимий бўлиш; меҳмондан қайси таомни ёқтиришини сўрамаслик; меҳмон учун ўзи энг яхши кўрган таомни тайёрлаш; овқат ейишга ҳадеб зўрламаслик; меҳмон агар ташқарига чиқса бирга бошлаб чиқиш ва камида етти қадам бирга юриш; ўзини кўрсатиш учун ҳадеб узрхонлик қилмаслик; миннат қилмай, дастурхонидан нон еганига хурсанд бўлган ҳолда шукр қилиб, миннатдорчилик билдириш».\nМаҳмуд ибн Муҳаммад бундай дейди: «Меҳмон келгач, ундан нима ейишини, кўнгли нима тусаётганини сўраса бўлади. Агар унинг истаги инобатга олинса, меҳмон хурсандчилиги зиёда бўлади. Бироқ меҳмондан: “Бирор нарса ейсизми, бирор нарса олиб чиқайми” каби саволларни сўраш ўта одобсизликдир. Шунинг учун уйда борини унинг олдига қўйиш керак”\nМеҳмондорчилик тартибларини Қайюм Носирий бундай таърифлайди: «Меҳмонга борсанг, уй эгаси кўрсатган жойга ўтир. Нимани келтирса индамай е. Мезбон ташқарига чиқса, ўрнингдан турма, рухсатсиз нарса қидирма. Гоҳ у нарсани, гоҳ бу нарсани ушлайверма. Аммо хонада китоблар бўлса, кўришинг мумкин».\nМаҳмуд Кошғарий: «Бефаҳм меҳмон уй эгасини хижолатга қўяди», деган экан.\nМеҳмондўстлик яхши одамларнинг ибратли фазилати саналади, меҳмондўст бўлмаган одамдан яхшилик кутилмайди. Меҳмонга таом кечиктирмай олиб келинади. Нон дастурхонга егулик миқдорда қўйилади, синдирилгани бўлса яна ушатилмайди. Мезбоннинг баъзида «олинг, енг» деб туриши савобли иш, бу уч мартагача айтилади. Аммо меҳмонни хижолат қилиб ҳадеб таомга зўрлайвериш одобсизлик саналади.\nТаом келтирилгач, уй соҳиби (мезбон) тановулга изн беради, агар меҳмон бегона бўлса, аввал уй эгасининг ўзи таомга қўл узатади ва ҳаммадан кейин тортади. Яқинлари ва биродарлари бўлса, ҳурмат юзасидан улардан олдин қўл чўзмайди.\nМезбон лаззатли ва латиф таомни меҳмонига илинади, ўзи бундайроғини ейди. Агар таом оз бўлса ёки меҳмоннинг очлиги сезилса, ўзи камроқ еб, меҳмонга кўпроқ қолдиради. Уйда нима яхши таом, мева-чева ва бошқа неъматлар бўлса, аввало меҳмонга тортилади.\nМеҳмон келтирилган таомнинг айбини топмасдан, нима келтирилса мақтаб ейиши зарур. Агар дастурхон атрофида ёши улуғ киши бўлса ундан олдин таомга қўл узатилмайди. Меҳмоннинг овқат келадиган томонга ҳадеб ўгирилавериши яхши эмас.\nЧақирилмаган жойга меҳмонга борилмайди. Агар икки киши баравар айтган бўлса, яқинроқ қўшниникига борилади. Иккови ҳам яқин бўлса, ошно ва дўстроғиникига борилади.\nМезбон (зиёфат эгаси)нинг изнисиз чақирилмаган одамни бошлаб бормайсиз. Мабодо бирор киши эргашиб бориб қолса, мезбон эшигига келганда ҳолатни тушунтириб, ундан ижозат оласиз. Агар бир жамоани меҳмонга чақирсангиз, улар озчилик бўлса бирга ўтирсангиз зарар қилмайди. Чунки уларга дастурхон устида хизмат қилиб туриш керак бўлади. Борди-ю, улар кўпчилик бўлса, ташқарида хизмат қилиб турган маъқул. Меҳмон кетар чоғида мезбон билан “Ассалому алайкум” деб хайрлашади, хонадон ҳаққига дуо қилиб, меҳмондорчилик учун миннатдор бўлганини билдиради.\n1335 марта ўқилди\nДругие материалы в этой категории: « Онага итоатда ибрат зот\tБолага ўзганинг ҳаққидан ҳазар қилишни ўргатинг! »


Ўзбекистон Қандаҳор провинциясидаги масжидда содир этилган терактни қоралайди - Anhor\nAnhor Все посты Ўзбекистон Қандаҳор провинциясидаги масжидда содир этилган терактни қоралайди\nЎзбекистон шу йил 15 октябр куни Қандаҳор вилоятидаги масжидда содир этилган ҳамда кўплаб инсонларнинг ҳалок бўлишига олиб келган навбатдаги террорчилик ҳаракатини кескин қоралайди. Бу ҳақда Ташқи ишлар вазирлигининг хабарида сўз боради.\n«Бундай ғайриинсоний ҳужумлар вазиятнинг янада кескинлашувига олиб келади ва Афғонистонда узоқ муддатли тинчлик ўрнатилишига тўсқинлик қилади».\nВазирлик Афғонистон ҳукуматининг мамлакатда бу каби ҳодисаларнинг олдини олиш учун қўшимча чоралар кўриш ҳаракатларини олқишлашини қайд этади.\n«Ўзбекистон ҳукумати ҳалок бўлганларнинг оила аъзолари ва яқинларига самимий таъзия изҳор этади, шунингдек, жароҳатланганларнинг тезроқ соғайиб кетишини тилайди».\nБМТ маълумотларига кўра, Афғонистон жанубидаги масжидда содир этилган портлаш натижасида камида 30 киши ҳалок бўлган, жароҳатланганлар сони номаълум.\n“Толибон” ҳаракатининг маълумотларига кўра, 32 киши ҳалок бўлган, 68 киши яраланган. Бошқа манбалар 40 дан ортиқ киши ҳалок бўлгани ҳақида хабар беради.\nБМТ миссияси Қандаҳор провинциясидаги шиитлар масжидидажума намозо пайтида содир этилган терактни қоралади. “Толибон” ҳаракати раҳбарияти ҳам ушбу ҳодисани кескин қоралади ва уни “йирик жиноят” деб атади. “Толибон” етакчилари жиноятчилар жавобгарликка тортилишини ваъда қилди.\nЭслатиб ўтамиз, ўтган жума куни террорчи-камикадзенинг Қундуз шаҳридаги шиитлар масжидига қилган ҳужуми натижасида 40 дан ортиқ киши ҳалок бўлган, кўпчилик яраланганди. Associated Press агентлигининг қайд этишича, толибларга қарши бундан олдинги терактларни “Ислом давлати” ташкилотининг вакиллари уюштирган.


Tesla капиталлашуви 500 миллиард доллардан ошди\n21:51 / 24.11.2020\nАҚШнинг Tesla компанияси акциялари қимматлашиши ортида унинг капиталлашуви 500 млрд доллардан ошди. Бунинг натижасида компания раҳбари Илон Маск дунёнинг энг бой одамлари рўйхатида 2-ўринга кўтарилиб олди.\nФото: TESLA MOTORS VIA REUTERS\nОхирги маълумотларга кўра, Tesla акциялари 2,96 фоизга қимматлашиб, 537,31 долларга етган. Натижада компания капиталлашуви 509 млрд долларга етди. Компания акциялари Wedbush компанияси таҳлилчиси уларнинг нархи 1 минг долларгача етиши мумкинлигини айтгандан кейин қимматлаша бошлаган.\nАввалроқ Tesla акциялари декабрда S&P 500 индексига киритилиши эълон қилинганди. Ноябр бошидан бери компания акциялари 38 фоизга, яъни 388 доллардан то ҳозирги қийматигача ошди.\nБунинг натижасида Маск дунёнинг энг бой одамлари рўйхати Bloomberg Billionaires Index’да Microsoft асосчиси Билл Гейтсдан ўзиб, 2-ўринга кўтарилиб олди. Ҳозирда Маскнинг бойлиги 127,9 млрд долларга, Гейтсники эса 127,7 млрд долларга баҳоланмоқда.\n14:47 / 15.01.2021\nИнтернетда келажак велосипеди деб таърифланаётган Tesla Model B ҳақида маълумотлар пайдо бўлди\n14:47 / 03.01.2021\n«Тесланерлар» – янги миллионерлар: Tesla'нинг муваффақият ҳикояси энди бошланяптими?\nXiaomi капиталлашуви илк бор 100 миллиард доллардан ошди\n22:04 / 15.12.2020\nTesla машинасининг ўз-ўзича тезлашиб кетиши билан боғлиқ навбатдаги йўл-транспорт ҳодисаси юз берди


Криштиану Роналдунинг парҳез ва машғулотлар дастури\nLifestyle 21:33 / 11.10.2017 17718\nКриштиану Роналду дунёдаги энг истеъдодли футболчилардан бири ҳисобланади. У йиллар ўтса-да, ўз тезлиги ва чидамлилигини сақлаб келмоқда. Роналдунинг бундай жисмоний ҳолатни сақлаб келишига тўғри овқатланиш ва машғулотлар дастури, шунингдек қатор фойдали одатлари ёрдам беради.\nКўп мутахассислар Криштиану Роналдуни дунёдаги энг мукаммал футболчи деб ҳисоблашади. У икки оёғи билан ҳам аниқ зарба йўллай олади, ажойиб тезлик ва чидамлиликка эга, дейилади Scoopwhoop'да.\nШуниси қизиқки, унинг ёшига ёш қўшилса-да, жисмоний ҳолати ўзгаришсиз қолмоқда. Ҳозир у 32 ёшда, аксарият футболчилар бу ёшда спортдаги карьерасини якунлайди, Роналду эса ҳамон тетик.\nСиз Роналдуни ёқтирмаслигингиз мумкин, бироқ бу унинг парҳези ёки фитнес-режасини қўллаб кўришингизга халақит бермайди, чунки тан олиб айтиш керакки, у ҳавас қилгулик жисмоний ҳолатда.\nКриштианунинг кундузги рациони олти маҳал овқатланишдан иборат. У шакар истеъмол қилмайди, протеинли коктейллар ичади, мультивитаминлар ва бўғинлар саломатлиги учун қўшимчалар қабул қилади. Шунингдек метаболизм яхши кечиши учун кўп сабзавотлар истеъмол қилади.\nНонушта: мевали шарбат, тухум оқсили, дон маҳсулотлари;\nТушлик: бироз паста, ўчоқда пиширилган картошка, яшил сабзавотлар, озгина товуқ билан салат;\nТушлик ва кечки овқат орасида тунецли ролл ва сархил шарбат;\nКечки овқат: гуруч ва дуккаклилар, шу билан бирга товуқ ҳамда мевалар.\nСоғлом парҳез дунёнинг энг йирик клубларидан биридаги мунтазам интенсив машғулотлар билан уйғунлаштирилади. Шундай бўлса-да, Криштиану футбол сессияларидан ташқарида ҳам машқ қилади.\nРоналду ҳафтасига беш кун 3-4 соатдан машқ қилади, сешанба ва шанба - дам олади.\nДушанба - тананинг пастки қисми учун машқ қилади. Машғулотлар турли машқларни ўз ичига олади: сакраш ва боксдан тортиб то елкада штанга билан ўтириш машқларигача.\nЧоршанба куни танасининг юқори қисмига ишлов беради. Дастур асосан ердан тортилиш, юқорига тортилиш, брусда тортилиш, тўпни деворга отиш ва бошқа машқлардан иборат.\nПайшанба - кардиомашқлар ва квадрицепслар куни. Бу кун спринтлар ва штанга кўтариш машқларини ўз ичига олади. Шуни ёдда тутиш лозимки, Криштиану асосий машғулотлар ва ўйинларда ҳам етарлича кардиоюкка эга бўлади.\nЖума куни Роналду турли машқларни бажариб, қобиқ мушаклари кучини машқ қилади. Қобиқ мушакларини ривожлантиришга алоҳида куннинг ажратилиши унинг хушбичимлигини таъминлайди ва тўпга зарба беришда куч сарфлашга ёрдам беради.\nЯкшанба кунлари у енгил кардио билан шуғулланади. Машғулотлар одатда арқонда сакраш ва спринтларни ўз ичига олади.\nАгар сизга Роналдунинг парҳези ёққан бўлса, ундан фойдаланиб кўринг: соғлом маҳсулотлар, кўп оқсил ва тезкор углеводларнинг йўқлиги барча учун фойдали. Машғулотларга келадиган бўлсак, у сизнинг хусусиятларингиз ва мақсадларингиздан келиб чиқиши керак. Шунинг учун бундай дастур бўйича шуғулланишга қарор қилсангиз, яхшиси аввал мураббий билан маслаҳатлашиб кўринг.\nБошқа фойдали кўникмалар\nОзиқланиш ва машғулотлар дастуридан ташқари, Роналдунинг ажойиб жисмоний ҳолатини таъминловчи бошқа қатор омиллар ҳам мавжуд.\nКриштиану Роналдунинг уйқу бўйича маслаҳатчиси бор (тўғри ўқидингиз, шундай касб ҳам бор). У неча соат ухлаш, куннинг қайси қисмида ухлашга ётиш борасида спортчига маслаҳат бериб келади. Шу боис Криштиану мусобақалар вақтида яхши жисмоний ҳолатда бўлади.\nКриштиану ўзингиз билан деярли бир хил даражада бўлган кишилар билан бирга шуғулланишни тавсия қилади. Доимий мусобақалар машғулотларга қизиқишни сақлаб қолишга ёрдам беради.\nБундан ташқари, у мақсадлар қўйиб, уларга эришиш сари ҳаракат қилиш, ахлоқан барқарор бўлиш ва бўшашмасликни маслаҳат беради.\nРоналду кун охирида дам олиш катта аҳамиятга эга деб ҳисоблайди. У спиртли ичимликларни мутлақо истеъмол қилмайди, оиласи ва дўстлари даврасида дам олишни маъқул кўради - бу унга ҳордиқ чиқаришга ёрдам бериб, ижобий ҳиссиётлар билан қувватлантиради.\n13:01 / 19.02.2018 14560\n11:15 / 19.02.2018 5278


Дард ва даво (16): Қадарни қадар билан даф этиш\nBy Иброҳим Асарий on 12/15/2018 ДАРД ВА ДАВО МАҚОЛАЛАР\nОқил инсон қадарни қадар билан енгади, қадарни қадар билан даф қилади, қадарни қадар билан қарши олади. Аслида, инсон бу дунёда бундан бошқача ҳаёт кечира олмайди. Зеро, очлик, чанқоқ, совқотиш ва инсон ҳаётига зиён етказувчи турли хавф-хатарлар қадардан саналади. Ҳолбуки, барча инсонлар бу турдаги қадарларни уларга муносиб қадарлар (яъни чоралар) билан қайтаришга ҳаракат қилади. (Масалан, очлик қадарини егулик ейиш қадари билан, чанқоқ қадарини ичимлик ичиш қадари билан даф этади.)\nАллоҳ таоло тавфиқ берган ва тўғри йўлга илҳомлантирган киши охиратдаги жазо-уқубат қадарини ҳам тавба қилиш, иймон келтириш ва солиҳ амаллар қадари (яъни тадбири) билан қайтаришга ҳаракат қилади.\nДунёвий хатар қадарини қайтариш йўли бор экан, охиратдаги хавф-хатар қадарини ҳам белгиланган тартибда қайтариш керак. Негаки, ҳар икки диёрнинг Рабби биттадир, улардан кўзлаган ҳикмати ҳам битта бўлиб, улар асло бир-бирига зид эмас, бири бошқасини йўққа чиқармайди.\nБу масаланинг қадрини билган ва унга чинакам эътибор қаратган инсон бу энг шарафли масалалардан бири эканини англаб етади. Аллоҳ таоло Ўзи буни англашга ёрдам берсин.\nҲақиқий бахт-соадат ва нажотга эришиш йўли\nЛекин банда ҳақиқий бахт-саодатга ва нажотга эришиш учун қуйидаги икки нарсани билиши керак:\nБиринчиси, яхшилик ва ёмонлик сабабларини батафсил билиш. Бу сабабларни оламда рўй бераётган ҳодисаларни, ўзи ва бошқалар бошидан ўтказган тажрибаларни, олдинги ва ҳозирги кундаги миллат ва элатлар ҳолатини ўрганиш орқали билиб олади.\nБу борада энг фойдали йўл Қуръон каримни мушоҳада қилишдир. Чунки Қуръон яхшилик ва ёмонлик сабабларини энг мукаммал кўринишда баён этади, унда барчаси очиқ-ойдин ва батафсил ёритилгандир. Қуръондан кейин Пайғамбаримизнинг суннатига назар солиш. Зеро, у Қуръоннинг шериги, иккинчи ваҳий манбаидир. Ким бор эътиборини шу иккисига қаратиб, улар билангина чекланса, барча яхшилик ва ёмонликни ҳамда уларнинг сабабаларини унга шундай очиқ-ойдин шаклда кўрсатиб қўядики, ҳатто у яхшилик ва ёмонлик ҳамда уларнинг сабабларини ўз кўзи билан кўриб тургандек бўлади. Сўнг ўтган умматлар оқибатини, Аллоҳ таоло итоатли-ибодатли бандаларини қай тарзда мукофотлаганини, гуноҳкор-осий инсонларни қай тарзда жазолаганини тафаккур қилсанг, улар Қуръон ва суннатда келган хабарларга тўла мос эканини кўрасан. Шунингдек, уларда Аллоҳ таоло хабар берган ва ваъда берган ишларнинг тафсилотини танийсан. Борлиқдаги Аллоҳнинг мўъжизаларини кўра бошлайсан. Улар сенга Қуръон ва Пайғамбар ҳақ эканини, Аллоҳ, албатта, ваъдаси устидан чиқишини кўрсатади. Зеро, тарих Аллоҳ ва Расули умумий кўринишда хабар берган яхшилик ва ёмонлик сабабларининг тафсилоти ҳисобланади.\nAvvalgi maqolaСаҳобий бўлинг: Нодир авлод (6)\nKeyingi maqola Талоқ: Эрга итоатсизлик қилиш